text:
Um Hans Egil Joensen & Synir
Søga Hans Egil Joensen.
Í 1959 Keypti Hans Egil Joensen ,sín fyrsta lastbil.
Hetta var ein Morris Lastbilur við krana sum lyfti 900 kg og sum lastaði uml. 2 tons.
Hans Egil fór til skips 14 ára gamal, hann sigldi í 7 ár , men hugsaði um at sleppa upp á land at arbeiða, hevði hoyrt um at ein loranstøð skuldi gerast á Eiði og eisini var vegurin til Funnings og Gjáar í gerð.
Hesin fyrsti bilurin hevði bensinmotor,var dýrur í rakstri,bleiv seldur aftaná 1 ár.
Tann næsti hevði dieselmotor og ein Tico krana sum lyfti 1100 kg. Hesin varð brúktur í 5 ár.
Arbeiði tey fyrstu árini var umframt vegarbeiði, eisini at koyra torv heim til hús, seta rottangar niður,sum jú skuldu í hvørt hús frá síðst í fimti árunum til mitt í seksti árunum tá hvørt hús hevði fingið W C..
Í 1967 bleiv stór broyting í tá Sundaferjan kom so nú slapst fyri fyrstu longur enn teir 14 km til Gjáar og 15 km til Oyrar. Koyrt bleiv serliga slógv til Fuglafjarðar til Havsbrún sum júst varð opnað tá, onkur túrur varð eisini til Havnar eftir Oyggjarvegnum, sum eisini bleiv opnaður fyri ferðslu í 1967
Tann triði bilurin sum bleiv keyptur i 1967 var eisini Morris. Tað var litið at gera frá 1964 og heilt til 1971 tá farið var undir at gera vegin til Oyrar, eisini var tað fyrsta grótkasti gjørt um somu tíð.
Í 1967 var fjórði bilurin keyptur, hetta var ein Leyland sum eisini var keyptur frá Sigurd av Reyni eins og allir hinir.Longu í 1974 bleiv hesin bilurin seldur til Hermann Mørkøre sum tá byrjaði við Løvubetong. Frammanundan hevði hann stoypt septiktangar og rør sum skuldu í hvørt hús upp ígjøgnum 1960 árini
Ì 1974 bleiv aftur ein Leyland keyptur ,hetta var tann fyrsti bilurin við 3 akslum,hesin bleiv seldur´1977 tá uppaftur ein Leyland bleiv keyptur. Hesin bleiv brúktur til 1982, tá hann bleiv seldur.
Ì 1982 kom broyting í tá komu synirnir Jóhan K. Joensen og Trygvi K. Joensen uppí, samstundis sum ein bilur bleiv keyptur afturat, hetta bleiv tann fyrsti Volvo bilurin.
Hetta varð ein stórur bilur eftir tátíðar metið 4 akslar og 25 t/m krana, og 385 hesta motor.
Hann bleiv mest brúktur til at koyra og seta elementir upp frá Gjógv upp runt um landið.
í 1984 vaks virksemið sera skjótt ,og tá komu tveir bilar afturat ein kranabilur við 12 t/m krana,og ein dumpari Í 1985 tá SEV byrjaði uppá Eiði 1 komu tveir níggjir bilar afturat.Í 1986 bleiv ein nýggjur kranabilur keyptur við
34 t/m krana,í 1987 bleiv ein nýggjur FL 10 við 12 t/m Hiab krana,so í 1987 vóru 6 bilar. Eftir 1988 byrjaði virksemið at minka spakuliga at minka, tveir bilar blivu seldir í 1988. Frá 1989 og árini frameftir minkaði arbeiði allatíðina , tað ringasta árið var 1994 ,árini 1992 1993 og 1994var arbeiði bara til einar 2 av teimum 4 bilunum sum eftir vóru. Frá 1986 til 1994 minkaði umsetningurin heili 80%. 1995 byrjaði spakuliga at ganga framá, síðani hevur gingið framá við onkrum smærri bakkøstum á vegnum, nú er umsetningurin 10 ferðir størri enn í 1994.
Í1997 vóru verandi bilar blivnir gamlir og ein stór útskifting stóð fyri framman
.Tey komandi árini blivu nógvir útskiftir ,mest við nýggjari gamlar.
Í 1997 bleiv ein 10 ára gamal Volvo keyptur úr Danmark og ein níggjur Palfinger krani uppá 25 t/m settur uppá.
1998 blivu tveir Volvo F12 4 og 6 ára gamlir keyptir sum nýggjir Palfinger kranar settir uppá annar 19 t/m og hin 54 t/m..
Ì 1999 varð ein 10 ára gamal Volvo keyptur úr Danmark.
Í 1999 varð ein Scania við kassa keyptur brúktur úr Føroyum
Í 2000 bleiv tann fyrsti trailarin keyptur brúktur úr Danmark
Ì 2000 var hildið ráðiligt at keypa ein nýggjan bil, tann fyrsta nýggja bilin í 13 ár.
Tað bleiv ein Volvo FH 12 við níggjum 54 t/m Palfinger krana.
Í 2001 ein Scania við kassa
Í 2003 bleiv ein níggjur 4 akslaður Volvo Fh 12 við weireheis keyptur
Í 2004 ein níggjur trailari Volvo FH 12 keyptur, tann gamli seldur.
Í 2005ein brúktur 12 ára gamal Volvo F 12 úr Hollandi við weireheis keyptur.
Í 2006 ein brúktur 4 ára gamal Volvo FH12 Við gardinlast og anhengara,
Í 2006 ein brúktur 8 ára gamal Volvo FH12 úr hollandi við weireheis
Í 2006 ein Volvo FH12 5 ára gamal úr Danmark við níggjum 36 tons/m Palfinger krana
Í 2006 ein F 10 14 ár við kølikassa úr Danmark.
Í 2007 ein níggjur Volvo FH 16 660 4 akslaður við weireheis.
Í 2007 ein níggjur Volvo FH 16 660 trailari.


c: text/html

text:
Aðalfundur í Flogbóltssambandi Føroya 18. juni
Til øll feløgini!
Kallað verður til aðalfund í Flogbóltssambandi Føroya sunnudagin 18. juni kl. 13.00 á Hotel Føroyum.
Aðalfundarskrá sambært grein 4:
1. Val av orðstýrara
2. Starvsnevndarformaðurin greiðir frá virki FBF’s í farna ári
3. Framløga av grannskoðaðum roknskapi
4. Innkomin mál
5. Val av nevndum, tiltakslimum og grannskoðara
6. Ymiskt
Mannagongdin fyri aðalfundinum er lýst soleiðis:
grein 5
a) Møta á aðalfundi kann felag, sum hevur verið limur í FBF í minsta lagi ein mánað og hevur limagjalds- og onnur limaviðurskifti síni í lagi.
b) Møta á aðalfundi kann starvsnevndin, dómsnevndin, grannskoðari ÍSF’s og aðrar nevndir skipaðar undir FBF
d) Feløg, sum lúka tær treytir, ið nevndar eru í grein 5, kunnu senda í mesta lagi trý umboð at møta á aðalfundi.
grein 6
a) Atkvøðurætt á aðalfundinum við einari atkvøðu í part hava: Feløgini og Starvsnevndin við einari atkvøðu.
b) Dómsnevndin og grannskoðarin í ÍSF hava taluræt og rætt at seta fram uppskot á aðalfundinum, tó í samsvar við tær treytir, sum eru nevndar í grein 7
grein 7
a) Á aðalfundinum kunnu lógaruppskot ikki verða viðgjørd ella lógarbroytingar gjørdar uttan so, at tað er tilskilað í fundarskránni
b) Uppskot til lógarbroytingar, uppskot til nevndarlimir, sum feløgini og starvsnevndin ætla at skjóta upp á aðalfundinum sambært grein 8.1 og uppskotið hjá feløgunum til evni til álitisstarv sambært grein 8.4 og 8.5, skulu verða starvsnevndini í hendi í seinasta lagi 14 dagar fyri aðalfundin.
Undir øllum øðrum umstøðum skal starvsnevndin senda feløgunum, innan niðanfyri nevndu freist, lista yvir uppskot til nevndarlimir, soleiðis, at nevndir kunnu fullmannast.
Uppskotini verða so send feløgunum í seinasta lagi 8 dagar fyri aðalfundin
b) Uppskot um lóg og lógarbroytingar skulu vera starvsnevndinin í hendi í seinasta lagi fjúrtan dagar fyri aðalfundin. Uppskotini verða so send feløgunum í seinasta lagi átta dagar fyri aðalfundin.
d) Fyri at uppskot skal vinna sømdir á aðalfundi, skal meira enn helmingurin av teimum møttu, sum hava atkvøðurætt, atkvøða fyri.
ð) Stendur á jøvnum, er atkvøða starvsnevndarformansins avgerandi
e) Eykaaðalfundur kann vera hildin, um nevndin ynskir tað, ella um helvtin av feløgunum ynskja tað. Hann skal vera lýstur við dagsskrá og í samsvari við aðalfundarreglugerðirnar.
Fyri vali standa í verandi starvsnevnd Rúna Hentze, skrivari og Niclas Joensen, næstformaður og peningarøkil. Harumframt er ein sessur ikki mannaður. Veljast skulu sostatt 3 umboð í starvsnevndina umframt tiltakslimir, limir til føstu nevndirnar og grannskoðarar.
Vinaliga
Flogbóltssamband Føroya
Magnus Tausen
formaður

robotstxt: allowed

filter: keep


text:
Lýrur, hvítseiður, lini (toskaættin)
Pollachius pollachius (Linné, 1758)
Stødd: Lýrur verður í mesta lagi 130 cm langur. Í veiðuni vanliga millum 30 og 90 cm. Hann er sum upsi, smáur inni við land og størri útiá.
Dýpi: Hann er bæði uppsjóvarfiskur og botnfiskur, úr vatnskorpuni niður á 200 m.
Litur: Lýrur er olivengrønur til myrkabrúnur um bakið. Hvøss avmarking er móti ljósaru silvurlitunum á síðunum. Hann er hvítur undir búkinum. Smáfiskar í taranum eru reyðbrúnir og hava reydligan lit ímillum teir gráu blettirnar á síðunum.
Teinar: R1 12-13; R2 17-20; R3 17-19; G1 27-30; G2 17-20.
Lýsing: Lýrur hevur tríggjar ryggfjaðrar og tvær gotfjaðrar. Tann myrkagrøna strikan er væl bend oman fyri uggafjaðrarnar. Gotið er næstan frammi undir fremra enda á fremstu ryggfjøður. Hann hevur stórt undirbit.
Eyðkenni: Hann minnir um upsa, men er tjúkkari. Ein munur er strikan, ið er so bogin, annar at gotið er frammarlaga. Hann hevur stórt undirbit.
Týdningur: Undir Føroyum er lítið til av hesum fiski, onkur fæst av og á, t.d. á seiðabergi, inni í firðum og sundum, men eisini úti á landgrunninum. Aðrastaðni verður væl veitt av lýri.
da: Lubbe - lyssej, en: Pollack, fr: Lieu jaune, ís: Lýr, no: Lyr, tý: Pollack
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Toskafiskar Gadiformes
Hópurin við toskafiskum hevur 9 ættir 75 slektir og 555 sløg.
Undir Føroyum eru 5 ættir ið hava 26 slektir og 36 sløg:
Teir hava heldur stórligt høvd. Teir hava eina til tríggjar ryggfjaðrar og eina ella tvær gotfjaðrar, summir hava stert, aðrir bert ein spíss. Á nøkrum sløgum er roðslan lítil og sløtt, á øðrum stór og rísin. Á flestu sløgunum eru uggafjaðrarnar aftari enn búkfjaðrarnar.
Nógv av sløgunum hava grunnnøs.
Teir eru bæði á grunnum og djúpum vatni. Við Føroyar liva allir toskafiskarnir í sjónum, men okkurt slag úti í heimi er í feskum vatni, og nøkur eru í blandingsvatni.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Bústaðir til fiskivinnuskúlanæmingar
27.05.2013
Nakrir næmingar, sum byrja á Fiskivinnuskúlanum í summar, hava vent sær til okkum við fyrispurningi um kamar ella annan bústað í Vestmanna.
Skúlin plagar at kunna hjálpa næmingum, sum venda sær til okkara, men nú stendur á. Tí vilja vit fegin frætta frá fólki, sum ynskja at leiga hús, íbúð ella kamar til næmingar. Skúlin skrivar møgulig leigumál á ein lista, sum síðan verður latin áhugaðum næmingum. Sjálvt leigumálið verður avtalað millum næming og útleigara.
Tey, sum ynskja at leiga út til næmingar, kunnu venda sær til Fiskivinnuskúlan á tlf. 424 573 ella umvegis teldupost: fiskvest@fiskvest.fo
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Orð og lag: Páll Oddur Lamain Rubeksen
Fýra skótar renna í eitt egg
og blíva so vekk.
Maðurin, sum stendur inni í standmyndini
hjá Rasmus Effersøe er homse.
Hann búði einaferð inni hjá einum alfonsi.
Eg standi her við síðuni av Traðarmanninum og hugsi:
sikken ein ússaligur vimpur.
Hann orkar ikki eingongd at tumma ein seyð.
Hann orkar ikki eingongd at elta eitt breyð.
Fýra skótar sita á einum stara.
Ja, hann vil so gjarna fara.
Maðurin, sum stendur inni í standmyndini
hjá Nólsoyar Páll er ein kona.
Hon hevur ein mann, hon hevur ein son, sum eitur Mona.
Fýra skótar, teir ganga heim.
Oman til Vágsbotn.
Og so heim, heim, heim, heim.


text:
Heri Simonsen 04.06.2018 (22:55)
Óneyðugt at kanna medisinskt kannabis í New York (Rás2)
Jenis av Rana, formaður Miðfloksins og kommunulækni vildi ikki fara við trivnaðarnevndini hjá Føroya Løgtingi til New York at kanna medisinskt kannabis.
Jenis av Rana heldur, at talan er um ein fullkomuliga óneyðugan túr.
Heldur skuldu løgtingsfólk fylgt í sporunum í hjá donsku politikkarunum og loyvt einum natúrligum heilivági sum medisinskt kannabis er. Men í hesum førinum var tað stemmað niður 15-9 á Føroya Løgtingi at loyva medisinskum kannabisi í Føroyum.
TRÝST á PÍLIN undir MYNDINI, og hoyr samrøðuna Hilmar Jan Hansen gjørdi við Jenis av Rana um medisinskt kannabis í fyrrapartssendingini "Sjóðteim" á Rás2.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Įšrenn Stavarin veršur innlagdur, mugu hesar fortreytir vera ķ lagi:
Klikk į Next-knųttin.
Vel ein mappu at leggja fķlurnar ķ. Klikk so į Next-knųttin.
Góštak nżtslutreytirnar viš at velja I accept the terms in the License Agreement og klikkja į Next-knųttin.
Byrja innleggingina viš at klikkja į Install-knųttin. Um tś vilt broyta nakrar upplżsingar, kanst tś fara aftureftir viš at klikkja į Back-knųttin.
Bķša mešan innleggingin veršur gjųrd ella trżst į Cancel-knųttin, um tś vilt avbróta innleggingina.
Stavarin er innlagdur. Hygg ķ leišbeiningarnar fyri tey ymsu forritini fyri at vita hvussu hann veršur nżttur.
Taš ber til at koyra innleggingarforritiš viš nųkrum parametrum, so at taš ikki er neyšugt at fara gjųgnum ųll stigini omanfyri.
Nżt parametrarnar /quiet ella /passive . Viš /quiet sęr brśkarin als eingi vindeygu, mešan innleggingin veršur gjųrd og viš /passive sęst bert ein bjįlki, sum vķsir hvussu langt innleggingin er komin.
Dųmi:
Stavarin_2_1.msi /quiet


text:
Lýsingar kunnu bíleggjast við at ringja til Birgir Waag Høgnesen á 28 44 44 ella høvuðsnummarið 20 77 77.
Portalslýsingar
Lýsingastøddir
- Toppbannari: 1136x174px
- Lýsing undir høvðusgrein: 864x405px
- Greinstødd í greinyvirlitið: 256x460px
- Tvífaldað-greinstødd í greinyvirlitið: 544x460px
- Tvørbannari í greinyvirlitið: 864x132px
Fíluslag
Lýsingar skulu leverast í html5, jpg, gif ella png. Um html5 verður brúkt, so er best um lýsingin er responsive (sjálvtillagandi), soleiðis at lýsingin eisini riggar í fartelefonútgávuni.
Framleiðsla
Tørv á at fáa lýsingina sniðgivna? Vit hjálpa tykkum fegin í samstarvi við QODIO.
Prísir
Ring til Birgir á 28 44 44, høvðusnummari 20 77 77, ella skriva til lysing@r7.fo fyri at hoyra nærri um prísir.


text:
Undirvísingarportalurin Snar hevur hesa vikuna kunngjørt eitt nýtt evni til skúlabrúks. Tað er fótbóltur og landið Russland, har heimsins fremsta fótbóltskapping verður hildin.
Umframt fótbóltsyvirlit er heilsan frá føroyska sendimanninum í Moskva, og tað nýggjasta um russiska marknaðin, sum keypir mesta fiskin úr Føroyum.
Á nýggju temasíðuni verður farið gjøgnum HM-søguna síðan 1930, tá Uruguai varð fyrsti heimsmeistari og framm til 2014, tá Brasil skipaði fyri endaspælinum og Týskland vann. Fyri fyrstu ferð var einki Norðurland við í endaspælinum. Í undanspælinum fingu Føroyar 1 stig. Sum skilst verður HM-endaspælið á Snar lýst úr einum føroyskum sjónarhorni.


text:
Aftur í ár hevur Ísraelska Sendistovan í Keypmannahavn útvegað tríggjar nýggjar ísraelskar filmar at vísa í Filmsfelagnum. Ísraelsku filmsdagarnir, sum eru almennir og ikki krevja nakran limaskap, verða í Havnar Bio í døgunum 12. - 14. november. Kendastur er filmurin Foxtrot (Samuel Maoz 2017), sum verður sýndur mikudagin 14. november kl 20.
Í Tel Aviv eru hjúnini Michael og Dafna í døpurhuga eftir at hernaðarmyndugleikarnir hava borið teimum boðini um, at sonurin, Jonathan, er deyður í krígnum. Akkurát hvussu hann er fallin og hvar líkið av soninum er, fáa foreldrini ikki at vita. Mamman fær straks okkurt sissandi, meðan pápin verður í øðini og fer at leita í fortíðini og sambandinum við mammuna.
Í altjóða høpi er Foxtrot einasti filmur úr Ísrael, ið hevur fingið so nógva umrøðu og rósandi ummæli, at hann at enda varð skotin upp at fáa Oscarvirðislønina sum besti útlendski filmur í fjør. Foxtrot vann dómsnevndarvirðislønina í Venezia í fjør, har leikstjórin fekk fyrstu virðisløn, Gyltu Leyvuna, fyri fyrsta spælifilmin, Lebanon, í 2009. Í Føroyum verður Foxtrot sýndur í upprunaversión men við donskum undirteksti. Leikstjóri er Samuel Maoz.
Nýggjasti ísraelski filmurin í ár er Red Cow (Tsivia Barkai-Yacov 2018). Filmurin, ið eins og hinir báðir eru á hebraiskum, hevur upprunaheitið Para Aduma. Hann skrivar seg inn í røðina av søgum, sum bera enska frámerkið coming-of-age, eins og føroyski filmurin Dreymar við havið. Red Cow verður sýndur mánadagin 12. november kl 20.
Red Cow, sum ísraelska sendistovan í Keypmannahavn hevur útvegað til sýning í Føroyum, er á hebraiskum og hevur enskan undirtekst. Spildurnýggi filmurin vann fremstu filmsvirðislønirnar á altjóða filmsstevnuni í Jerusalem í august í ár. Red Cow, ið fyrstu ferð varð sýndur á altjóða filmstevnuni í Berlin í februar í ár, fer fram í einum jødiskum býlingi, sum er mitt í Silwan, ið er muslimskur býarpartur í eystur Jerúsalem.
Heitið Red Cow sipar til reyðu kvíguna, sum er ein átrúnaðarlig fyrimynd úr hebraiskari mentan um bjarging og frelsu. Í Gamla Testamenti lesa vit í Fjórðu Mósebók um lítaleysu reyðu kvíguna, sum ongantíð skal hava haft ok á sær, ella ongantíð borið kálv, og tí kann verða nýtt sum offur. Hon varð dripin uttanfyri tilhaldið og blóðið slett sjey ferðir á tjalddyrnar, og síðani varð kvígan brend øll sum hon var, og øskan av henni varð blandað við vatni og nýtt sum reinsivatn, eftir boðum frá Harranum, sum lýst í fjórðu Mósebók 19.1-22. Køn fólk siga, at jødar trúgva enn í dag, sambært jødadóminum, at ein kvíga skal finnast í Ísrael, sum einki lýti skal hava, tað vil siga, at ikki eitt hár skal hava annan lit enn reytt. Tá ið henda kvíga er funnin, kann tað nýggja templið í Jerusalem verða bygt. Ein tílíkur kvígukálvur varð til í Ísrael tann 28. august í ár. Hesin offurkandidaturin er undir strangum uppsýni av serfrøðingum innan rabbinatið í Jerusalem, sum ein liður í vónini hjá jødum, at byggja triðja templið, siga kønar keldur.
Í filminum Red Cow fylgja vit høvuðspersóninum, ið er seytjan ára gamla Benny, sum er einkardóttir ortodoksa jødan Josva, ið verður lýstur sum ein “Temple loyalist”. Samstundis sum pápin gerst alt meir sannførdur um reyðu kvíguna, ið gevur filminum navn, møtir hon Yael. Benny, sum aldri hevur kent mammuna, kennur seg nú í andstøðu við allar teir sannleikar, hon fyrr hevur góðkent.
Dómsnevdnin á filmstevnuni í Jerúsalem segði m.a. um filmin, at virðislønin varð givin fyri ”A performance that skillfully and simultaneously combines sensuality and tenderness.” Ummælarar siga, at “Red Cow is a personal and moving tale by Tsivia Barkai Yacov, delicately told thru the performance of Avigayil Koevary, Gal Toren and Moran Rosenblatt.”
Hetta er fyrsti filmur í spælifilmslongd hjá Tsivia Barkai Yacov. Hon er útbúgvin á Sam Spiegel Film and Television School í Jerúsalem í 2005, og sigur soleiðis um Red Cow: “Benny’s yearning is deep and fiery and leaves her in an emotional vacuum, but she never stops seeking and believing in a life touched by love. That is the vision we want to convey to the audience. A vision of love and compassion that is fearless of what may be painful and demanding.“
Ísraelski sendiharrin í Keypmannahavn, Benjamin Dagan, fer at innleiða sýningina við Red Cow, sum er almenn eins og allar sýningar í Filmsfelagnum.
Ísraelski filmurin Outdoors, sum verður sýndur týsdagin 13. november kl 20, er um Gili og Yaara, sum ger av at flyta úr býnum. Tey vilja byrja parlagið av nýggjum og byggja eini hús á bygd í Galilea. Meðan dreymahúsini standa í gerð, fer grundstøði í teirra samlívi at ridla.
Outdoors, sum ísraelska sendistovan í Keypmannahavn hevur útvegað til sýning í Føroyum, er á hebraiskum og hevur enskan undirtekst. Filmurin vann virðisløn fyri besta handrit á altjóða filmstevnuni í Haifa í fjør. Meðan filmurin varð gjørdur, komu fýra børn til verðina. Mannligi og kvinnuligi høvuðsleikarin, Noa Koler og Udi Razzin, eru nummar tvey og trý frá vinstru, og leikstjórin, Asaf Saban, er nummar fýra. Hinir báðir eru David Rudoy og Roy Ettinger, sum eisini eru úr filmsliðnum, sum gjørdi Outdoors.
Outdoors er fyrsti filmur hjá Asaf Saban í spælifilmslongd. Leikstjórin, sum fyrr hevur gjørt virðisløntar stuttfilmar, sigur soleiðis um filmin: “Outdoors is a portrait of a young couple in a crucial moment in life, while struggling to fit their hopes and dreams into the physics of reality. Through a series of episodes, all taking place around their house, I wish to explore the never-ending story of a couple who struggle to stay together. This dialectic movement between two people holds a simple-yet-deep human truth. I wanted to convey this by showing both point-of-views of every situation, without defining one protagonist or choosing the "rights and wrongs" of each side. I wanted the house itself to become another silent protagonist and to leave space for the viewers to fill in the gaps between the episodes, while observing the delicate ways in which a strong and healthy relationship slowly fractured. During the construction of the house Gili and Yaara are confronted by the tragic-comic way small details might suddenly look epic, and questions of identity may rise in unexpected ways through the painful process of realizing ideals. This conflict between reality and fantasy, and the eternal tension between the concrete and the symbolic, is also a fundamental element of cinema, and defining its long relationship with theatre. I wish to examine those formal connections by combining a free improvisatory feel of acting with a sense of staged scenes and archetype characters that go on and off "the stage" of the constructed house. Outdoors’ production started out when my brother showed me the place where he was about to start building his new house. The shooting lasted over a year, parallel to the real construction of the house. Noa Koler, the lead actress, discovered she was pregnant during the shooting, so I had to adopt the script and combine her real pregnancy into the fictional story. Except for Noa Koler's on-camera-pregnancy, there were 4 (!) more babies who were born during the long shooting period - Roy Ettinger the line-producer, David Rudoy the DP, Udi Razzin the lead actor and also myself, Asaf - we all became new parents behind the camera…”


text:
Orð og lag: Andraé Crouch
Týtt: M.C. Restorff
Upprunaheiti: Soon and very soon
1. Gestir her á fold – Himmalin er várt heim,
vinir bíða har, skjótt vit skulu møta teim.
Lovsongurin ljóðar, og sálin syngur sæl:
Halleluja, halleluja – tøkk vár Jesus fáa skal.
2. Vinur, vilt tú við, tá tey frelstu flyta burt,
Jesus heintar síni – hann keypti okkum dýrt.
Dýra blóð hans rann, og í grøv teir løgdu hann.
Halleluja, halleluja – Jesus reis og sigur vann.
3. Stundin er nær, tá mítt eyga hann sær,
tí við høgru hond Guds situr Jesus.
Himlinum í finst ei stúran og stríð,
sálin lovsyngur frí alla tíð.


text:
Orð: Jákup Dahl
Lag: Niels Wilhelm Gade
1. Kæri Jesus, eg vil bíða
tína hjálp og miskunn her,
meðan taldir dagar líða,
meðan ymist leikur fer.
2. Tíð mín er í tínum hondum,
lagnu míni ræður tú,
heldur meg við trygdarbondum
tætt at tær í vón og trú.
3. Tín er nátt, og tín er dagur,
ljóst er myrkur fyri tær;
hugur mín kann gerast glaður,
um hvør leið er duld hjá mær.
4. Jesus, gev mær tol at bíða,
gev mær vón og treyst og trúgv,
meðan eg skal fram meg stríða,
meðan leið er long og drúgv.
5. Lat í fótspor títt meg stíga,
lat meg vera tær við lið,
so við tær eg her má líða,
so hjá tær eg eigi frið.
6. Køvir av um allar leiðir,
skal mær lutast sorg og stríð,
hjá tær sál mín tolmóð eigur,
til tað aftur lýsir í.
7. Skal á foldum alt eg missa,
teg eg eigi, Jesus mín;
himna dýrd eg ei skal lissa,
vón mín, lít mín er til tín.
8. Lat av tíni hond meg henda,
hvat tú vilt á míni ferð,
bert eg má í himni lenda,
tá mín fjørður rógvin er.


text:
Wednesday, December 3, 2014
Sjógvur & Fólk — ein onnur frásøgn
At mong reagera upp á eitt blað sum Sjógvur & Fólk er sjálvandi at fegnast um — tað var eisini ætlanin. Fleiri hava kallað hetta eitt kærkomið íkast til tíðindi og kjak um fiskivinnuna, ikki minst tí vit sleppa nøkrum sjónarmiðum framat sum annars sjáldan síggjast umboðað í tí almenna rúminum, hóast mong í vinnuni og annars í samfelagnum kenna seg aftur í teimum.
Til tey sum uttan at vísa til nakað ítøkiligt dømi hava verið úti við illgitingum um at innihaldið í blaðnum er “keypt” og hvørt av sínum, skal eg sum blaðstjóri gera greitt at eingin av greinunum í blaðnum er “keypt”. Hetta er alt tilfar sum blaðstjórnin (eg sjálvur saman við einum arbeiðsbólki) hevur planlagt og framleitt. Hugskotið um eitt blað sum lýsir fiskivinnuna upp á ein øðrvísi máta, við støði í at hetta er ein vinna sum er góð fyri land og fólk og sum vit skulu vera stolt av, kom frá mær sjálvum.
Ávísar vinnufyritøkur stillaðu upp til at stuðla tiltakinum, tó fekk eingin av teimum beinleiðis redaktionella ávirkan. Stuðulin varð tikin sum úttrykk fyri at hesar fyritøkur høvdu álit á ætlanini um hetta blaðið, tí redaktionellu kós sum varð lýst í hugskotinum og teimum persónum sum viðvirkaðu. Fyribils er talan um ein einstaka útgávu, tó verður umhugsað um fleiri skulu fylgja.
Sjógvur & Fólk er ikki ætlað sum agitatión fyri nakrari serligari politiskari dagsskrá, enn minni nøkrum ávísum politiskum flokki. Tann redaktionella kósin er hinvegin sum heild at lýsa vinnuna frá vinnuligum men eisini øðrum, eitt nú samfelagsligum, sjónarmiðum. Onkur kritikari hevur verið so fantasifullur at róð framundir at blaðið arbeiðir fyri “privatisering” av fiskirættindum; har skal sigast at tann spurningurin hevur als ikki verið upp á tal í sambandi við nakað av tilfarinum í blaðnum.
Tað at flestu tíðindamiðlar á okkara leiðum tykjast hava ilt við at røkka út um nøkur ávís sjónarmið sum eru at hoyra aftur og aftur — og verða, av røttum ella órøttum, tematiserað í tíðindunum — er ein av orsøkunum til at farið varð undir verkætlanina Sjógvur & Fólk. Her er hugsanin at tað kann ikki vera rætt at tann til eina og hvørja tíð ráðandi frásøgnin í tí almenna rúminum skal hava monopol upp á tíðindavinklar. Tann dominerandi frásøgnin er neyvan íkomin eina og aleina av objektiviteti og fólkaræðisligum tilgongdum, og okkara blað er soleiðis ein máti at vísa á dømir um øðrvísi vinklar.
Týðandi persónar
Høvuðssøgan á forsíðuni hjá okkum snýr seg um at óvissan um hvat sum skal henda í 2018 er ein vaksandi trupulleiki fyri fiskivinnuna. Reiðarafelagið úttalar seg og víst verður m.a. á at einki nýtt fiskiskip er bygt fyri føroyingar síðani 2010, sum má sigast at vera rættiliga álvarsligt. B-søgan á forsíðuni er ein samrøða við tann føroyska samráðingarleiðaran í sambandi við strandalanda avtalurnar um uppisjóvarfisk, Herluf Sigvaldsson — aftur ein søga sum ikki hevur verið nógv at sæð til í tíðindamiðlunum. Vit mettu hetta sum tilfar ið kann geva eitt øðrvísi perspektiv í sambandi við tíðindi og kunning um tær búskaparliga so týðandi samráðingarnar um uppisjóvarfisk.
Á baksíðuni hava vit viðtal við eigaran av Dimmalætting og Portalinum, advokatin og vinnulívsmannin Poul Hansen, sum hevur drúgvar royndir innan fiskivinnuna. Hann sigur hvat hann meinar um m.a. uppboðssølu av fiskirættindum ið hevur verið so nógv diskuterað í seinastuni, og hann hevur eina greiða meining, sum tó gongur beint ímóti tí meining sum vanliga hevur fingið exponering í tí almenna rúminum.
Inni í blaðnum hava vit m.a. frásagnir frá fýra havnum har nógv virksemi hevur verið; serliga verður Tvøroyri tikið fram sum ein sólskinssøga í sambandi við at Varðin Pelagic fór undir sítt virksemi har. Eisini verður Fuglafjørður umtalaður sum framvegis leiðandi uppisjóvarhavn, nú ið frystivirkið Pelagos endiliga kom aftan á ætlanir í nógv ár. Klaksvík hevur eina framúrskarandi havn á Ánunum og nógv hendir í tí samanhanginum umframt í fiskivinnuhøpi annars. Og Runavíkar Havn er vertur fyri søguliga stórum íløgum í alivinnuni og roknar við vaksandi virksemi eisini á øðrum økjum. Alt hetta er eftir okkara tykki góðar vinnusøgur sum hava uppiborið at fáa redaktionella umtalu í einum blað sum snýr seg um fiskivinnuna. Vit kundu sjálvandi havt tikið aðrar havnir við, men pláss var á hesum sinni ikki fyri fleiri.
Eisini hava vit interview við Jacob Vestergaard fiskimálaráðharra um framtíðina og hansara hugsanir um tilfeingisgjald, uppboðssølu og annað av áhuga fyri fiskivinnuna. Hetta er nakað sum kanska er alt ov sjálvdan at síggja í tíðundunum annars — fiskimálaráðharrin er hóast alt ein sera týðandi persónur í samanhanginum, og hansara frávera sum heild í tíðindunum má sigast at vera sláandi (undantikið tá okkurt alment skriv frá Fiskimálaráðnum verður sent út).
Harumframt siga Bogi Jacobsen (Varðin Pelagic) og Pól Huus Hansen (North Pelagic) sína hugsan um tilfeingisgjald og uppboðssølu, og aftur her kann staðfestast at teirra sjónarmið hava sjáldan um nakrantíð verið frammi í teimum vanligu miðlunum.
Harðrend kunngerð?
Síðani er ein samrøða við samfelagsfrøðingin Jógvan Mørkøre, sum heldur at tilfeingsgjald á fiskivinnuna einans vil virka eftir ætlan um vinnan sjálv eigur ein virknan lut í tilgongdini. Hetta átti kanska at verið áhugavert fyri tey sum hava gjørt meir og minni burtur úr spurninginum um tilfeingisgjald. Tann eini miðilin fór herfyri so langt sum í stórari uppseting at endurgeva ein búskaparfrøðing fyri at siga at vandi er fyri at milliardir verða tiknar úr vinnuni í privatar lummar — júst hetta hevur Jógvan Mørkøre eitt rættiliga greitt aftursvar til.
Búskaparfrøðingurin Magni Laksáfoss úttalar seg eisini í blaðnum, og sigur m.a. at uppsisjóvarvinnan og Barentshavs trolararnir eru dømi um væl eydnaða fiskivinnu, samstundis sum hann metir at trupulleikarnir í heimaflotanum eiga at verða gjølla umhugsaðir við endurskoðan fyri eyga. Umframt hetta greiðir Magni Laksáfoss frá hugtøkum sum Búskaparráðið arbeiðir við, so sum búskaparrenta og tilfeingisrenta. Magni Laksáfoss gevur her eftir okkara tykki eina øðrvísi og breiðari mynd av fiskivinnuni enn aðrir búskaparfrøðingar vanliga hava givið í miðlunum.
Her rennur einum til hugs spurningurin: Hví grætur so fáur um fiskimenn sum ikki hava góð kor, samstundis sum mong illneitast inn á teir partar av vinnuni sum standa seg væl? Flest øll tykjast hóast alt at unna frálanda arbeiðarum høgar hýrur; men skulu ikki fiskimenn eisini kunna tjena væl?
Av øðrum innihaldi kann nevnast viðtal við Tórheðin Jensen, sum er farin undir doktararitgerð um vitan innan ta føroysku fiski- og alivinnuna. Aftur ein søga sum vit eru errin av og sum vit meta er avgjørt áhugaverd í føroyskum vinnuhøpi.
Fiskimannafelagið úttalar seg eisini í blaðnum um tað órímiliga í at um 10 prosent av realhýruni knappliga eru blivin tikin frá teimum sum sigla við uppisjóvarskipunum gjøgnum verandi skipan við sokallaðum tilfeingisgjaldi. Hóast inntøkurnar har eru góðar, kann tað sambært Jan Højgaard formanni ikki vera rætt at so nógv verður tikið av lønini við einum pennastroki. Hvat hevði t.d. Starvsmannafelagið sagt, um ein tíggjundapartur av lønini hjá teirra limum knappliga varð tikin burtur?
Útróðurin er umboðaður gjøgnum samrøðu við Doru Tiberiu á Torvlaðnum, sum greiðir frá hví útróður er so grundleggjandi fyri eitt land sum Føroyar, og hvussu hendan stolta traditión er í vanda fyri at hvørva heilt orsakað av m.a. einari kunngerð um minstamark fyri umsetning hjá útróðrarbátum.
Aðrar greinar eru eisini í blaðnum, men omanfyri nevndu eru so nøkur dømi sum siga rættiliga nógv um setningin: at vísa á at tað finnist ein onnur frásøgn um fiskivinnuna.
Blaðið er framvegis tókt á www.sjogvurogfolk.com.
Subscribe to: Post Comments (Atom)


text:
Samson og Pressarin hjá MEST trívast best í ringum veðrið
vinna08-12-2017 - 16:06 - Jóanis Nielsen
Veðrið var heldur buldraligt gjár hin 7 desember. Her eru nakrar myndir, sum vóru tiknar tá Pressarin var á veg til Næraberg, sum lá á Tangafirði og bíðaði eftir at fáa hjálp til at fáa skipið at bryggju í Kollafirði. Næraberg hevur ikki bógskrúvu og hevði tí tørv á hjálp til at leggja at. Samson og Pressarin frá MEST loystu frá bryggju um 11 tíðina og vóru aftur á Havnini um 15.30 tíðina – “mission completed”.
Á pressaranum var hendan manningin: Christopher Lutzen og Jens Ingolf Poulsen. Á Samson vóru skiparin Sigmund Norðfoss, Mouritz Joensen og Magnus Holm Petersen.
Myndirnar vóru tiknar av Eyðuni Waagstein á middagsleiti í gjár.


text:
Steinar Patursson
03.11.2015 - 09:16
Tíðindi > Heilsa & Umhvørvi > Dálking
Umframt at Volkswagen gølan eisini umfatar nakrar av VW bilunum við størri motorum, so er nú eisini vorðið greitt, at eisini Porsche merkið, ið Volkswagen eigur, er umfatað.
Amerikanska umhvørvisstovan, Environmental Protection Agency (EPA), hevur gjørt fleiri kanningar av bilum, og millum teirra, ið EPA hevur staðfest, at ólógligur ritbúnaður er í, er Porsche Cayenne frá 2015.
Hetta kemur sum eitt bakkast fyri Volkswagen, fyri tað fyrsta tí at Porsche sum luksusbilamerki er í høgum metum, men fyri næsta tí at núverandi stjórin í Volkswagen, Matthias Müller, var stjóri í Porsche frammanundan.
Matthias Müller tók við sum stjóri í Volkswagen, eftir at Martin Winterkorn mátta fara úr stjórasessinum orsakað av gøluni.
Enn verri er tað, at tá VW gølan byrjaði at gera um seg í september mánaði, legði Matthias Müller dýran við, at Porsche bilar vóru ikki umfataðir av svikinum.
Í undanfarnu viku segði Matthias Müller, at Volkswagen fór at gera tað, ið skuldi til, fyri at finna fram til júst hvat var hent. Men tað halda amerikansku myndugleikarnir ikki nógv um.
- VW hevur enn einaferð latið sum luft, tá tað kemur til teirra skyldur at halda lógirnar, ið skulu verja amerikanarar móti dálkaðari luft, sigur Cynthia Giles fyri EPA.


text:
Býráðið í Runavíkar kommunu samtykti á fundi 27. oktober fíggjarætlanina fyri 2017. Skattaprosentið verður 22%, tað er óbroytt, og barnafrádrátturin verður kr. 5.000,- fyri hvørt barnið. Høvuðstølini eru annars hesi: Inntøkur 183,5 mió. kr. Rakstur 142,5 mió. kr. Fíggjarkostnaður 16,5 mió. kr. Íløgur 39,9 mió. kr.
Samsvarandi hesum er neyðugt at læna 15,4 mió. kr. til tess at fíggja hesar íløgurnar, men í fíggjarætlanini er samstundis innroknað ein niðurgjalding av skuld við 10 mió. kr. í 2017.
Raksturin er øktur við góðum 4,5 mió. kr. (3,2%) í mun til 2016. Vøksturin er íkomin av víðkanini á forskúla- og frítíðaransingarøkinum, eldraøkinum (1,2 mió. kr.), lækking av foreldragjaldi til vøggustovur, eykatúri á bussleiðini ímillum Skála og Runavík, lønarhækking, nýggjum starvi og prístalsvøkstri.
Samtyktu íløgurnar fyri 2017 eru hesar:
Íløgur 2017
Soleiðis samtykt einmælt á býráðsfundi 27. oktober 2016
Tórbjørn Jacobsen, borgarstjóri,
Runavíkar kommuna


text:
Gevið privatu vinnuni javnbjóðis treytir at byggja bústaðir
Bústaðartrotið er størsta politiska uppgávan, vit standa yvirfyri í løtuni. Ongantíð hava so nógvir føroyingar búð í Føroyum og ongantíð hava so nógvir føroyingar mangla ein bústað. Vit politikarar eru greið yvir, at tað er fólkið í Føroyum, ið skapar búskaparvøkstur, og tá vit ikki megna at lyfta uppgávuna at geva hesum ein bústað er vandi fyri at hesi flyta av landinum aftur. Hetta vil skunda undir eina búskaparliga afturgongd. Tí hava vit politikarar onki val. Bústaðarviðurskiftini mugu og skulu standa fremst á politisku dagskránni. Her mugu land, kommunur, privat feløg eins og almenn verða við til at lyfta í felag.
Nýhugsan á bústaðarøkinum
Gera vit tað sama, fáa vit tað sama. Tá tað kemur til bústaðarviðurskiftini verða vit noydd til at leggja á annan bógv. Vit í Tórshavnar býrað hava í longri tíð samráðst við umboð fyri vinnuna, ráðgevaravinnuna, fíggingarstovnar og pensjónsgrunnar til tess at finna ein leist ella eitt slag av einum privatum alternativi ti almenna felagið, Bústaðir, til at byggja bústaðir. Endamálið við hesum arbeiði hevur verið at fáa pensjónspengar at virka í Føroyum og saman við vinnuni byggja land í Føroyum. Herfyri bleiv fyrsta samtakið, Heimbýlið, stovnað, ið er eitt samstarv millum vinnuna, ráðgevaravinnuna og Betri Pensjón.
Endamálið við nýstovnaða felagnum er at byggja bústaðir. Hetta er eitt frambrot, ið øll áttu at heilsað vælkomið, men kappingartreytirnar hjá hesum felag og øðrum, ið hava líknandi ætlanir, eru ójavnar um samanborið verður við eitt nú almenna felagið, Bústaðir.
Tað er í høvuðsheitum talan um dýra lendið; at vinnan má keypa lendið til heilt annan prís enn eitt nú Bústaðir. Tað er lítið at ivast í, at skulu vit byggja bústaðir til ein rímuligan prís so má dýrkandi eindarprísir sum t.d lendið minkað. Kommunurnar eru undirlagdar kunngerðini um alment útboð, tvs. at kommunan altíð skal taka av tí hægsta prísinum fyri lendið. Hetta er við til at hækka prísin og hækkar harvið prísin á búeindini. Tískil hava vit í Tórshavnar kommunu heitt á landsins myndugleikar um at geva okkum møguleika at langtíðar leiga lendi til bústaðir. Hetta vil minka um váðan samtundis sum hetta eisini vil minka um kostnaðin av sjálvari búeindini.
Bústaðir hevur seinastu árini verið politiska amboðið til tess at lyfta eina ovurstóra uppgávu á bústaðarmarkanðinum. Bústaðir hevur gjørt eitt stórt arbeiði við at byggja bústaðir, men vit eru komin at teimum mørkum, at Bústaðir einsamalt ikki megnar at lyfta uppgávuna. Tí mugu landsins myndugleikar javnseta privatu vinnuna og almenna tá talan er um at byggja alment gagnligar leigubústaðir.
Kommunan viðspælari
Sambært eldralógini kann kommunan byggja eldaíbúðir. Ì teimum verkætlanunum, ið nú verða bodnar út kemur Tórshavnar kommunan at vera ein virkin viðspælari og við at taka av nøkrum íbúðum til eldri borgarar yvir 67 ár. Hetta styrkir bæði um samlaðu verkætlanina samstundis sum tað er ein liður í okkara eldrapolitikki, at okkara eldru borgarar kunnu fáa ein minni bústað á teirra ellisárum, og at hetta eisini frígevur talið av sethúsinum.
Í løtuni verður síðsta hond løgd á tvær stórar verkætlanir um leigubústaðir, ið verða bodnar í út í næstum. Talan verður samlað um einar 120-130 leigubústaðir. Samstundis eru fleiri grundstykkjaútstykkingar í gongd í Tórshavnar kommunu m.a. 48 grundstykkir við Klingrutjørn á Argjum, 20 grundstykkir í Kollafirði og 15 útstykkingar í Nólsoy.
Úr landsstýrinum frætta vit, at bústaðarbyggingar mugu útsetast, tí hetta er við til at yvirupphita búskapin. Hetta er fullkomiliga misskilt. Fólkið í Føroyum skapar ta framgongd vit hava havt, og økta fólkatalið hevur givið øllum landinum eina risa stóra framgongd. Tí kann orðaljóðið úr landsstýrinum beinleiðis vera við til at tosa at eina búskaparligu kreppu í gongd. Latið okkum heldur standa saman, land og kommunur og gera alt tað, sum vit eru ment til tess at lyfta hesa jaligu uppgávu at geva okkara borgarum ein bústað.
Annika Olsen
Borgarstjóri í Tórshavnar kommunu


text:
Hin fyrsti almenni epistil Jóhannesar lærir okkum tvey serlig ting: 1: at eingin er, sum ikki hevur synd (smb. I. Jóh. 1:8 & 10), og 2: at eitt Guðs barn syndar ikki (smb. I. Jóh. 3:6 & 8-10). Hetta eigur ikki at síggjast sum mótsetningar, sum gera hvønn annan til einkiðs, men sum kantar hvørjumegin við á veginum, sum vit ganga á.
Vegurin, sum vit ganga á, er altso ímillum hesar báðar tilsýnilátandi mótsetningarnar: altso, at vit skulu ikki synda, men at hetta tó tekst ongantíð fullkomiliga hjá nøkrum av okkum. Ein er altso noyddur til at síggja hitt seinna í ljósinum av hinum fyrra, t.e., at tað at “ikki synda” má merkja, at ein hevur hetta sum sína hugsjón og sítt aðalmál, at nú eri eg eitt Guðs barn, og so “syndi eg ikki”, “eg vil ikki synda”. Ikki soleiðis, at tað altíð gongur so sum eg vil, men tað er tað, sum eg tó altíð seti mær fyri. Hetta er okkara tankagongd, okkara dagliga mál, sum vit hava fyri eyga. Tó kemur eingin har til, at hann kann siga, at hann ikki hevur synd, tí sum I. Jóh. 1:10 sigur: Um vit siga at vit hava ikki syndað, gera vit hann ein lygnara, og orð hansara er ikki í okkum. Men hóast hetta, at tað ikki tekst fullkomiliga, so gevur Guðs barnið seg ikki yvir til syndina fyri tað, tí tað vil ikki, eiheldur ynskir at synda; sum tað stendur í I. Jóh. 3:9, Hvørsumhelst ið er føddur av Guði, fremur ikki synd;tað er, at hann gevur seg ikki til eitt lív í synd, hann gevur ikki syndini rúm í sínum lívi. Hann ynskir ikki at synda.
Guðs barnið kann ikki vera líkaglatt yvirfyri synd, tí Guð býr jú í tí, tað er tempul Heilaga Andans (smb. I. Cor. 6:19 FKJ).
Hetta er eins og ein róðursmaður á einum kappróðrarbáti: hann fær sær eitt mið, sum hann alla tíðina kikar eftir í mun til stavnin. So heldur hann kós. Hetta má hann gera alla tíðina fyri at koma á mál. Somuleiðis mugu vit hava hetta sum okkara mál og mið, at nú eri eg eitt Guðs barn, og so syndi eg ikki. Men, tað ironiska er, at eingin kann siga seg vera komnan á mál í hesum, ikki eingong apostulin Paulus, sum lýsir hetta í Phil. 3:12-13: Ikki sum um eg hevði longu náðað, eiheldur var longu fullkomin: men eg fylgi eftir, um at eg má handtaka tað fyri hvørt eg eisini eri handtikin av Christi Jesusi. Brøður, eg rokni ikki meg sjálvan at hava handtikið: men henda eina lut eg geri, gloymandi hasar lutir sum eru fyri aftan, og rættandi fram at hasum lutum sum eru fyri framman, Strembi eg ímóti markinum fyri sigursgripin av hini høgu kallan Guðs í Christi Jesusi.
Á mál verða vit ikki komin fyrr enn vit eru komin heim í dýrdina, og tá dýrdar eingin sær sjálvum, men Jesusi Christi aleina.
Gera vit ikki so sum apostulin Paulus sigur her, so eru vit deyð í syndum okkara, sáa til kjøts okkara, og heysta deyða. Sum Rom. 8:8 sigur okkum: So at teir sum eru í kjøtinum kunnu ikki toknast Guði. Vit kunnu ikki liva okkara Christinlív í kjøtinum, men í Andanum, og tá ið vit ganga í Andanum, tá skulu vit ikki fremja girnd kjøtsins (sí Gal. 5:16). Tað heila botnar í, at Guð vil og ynskir og væntar av okkum, at vit nú liva sum tað, sum hann av síni stóru náði hevur gjørt okkum til: rættvís,
heilag og lýtaleys (sí Col. 1:21—22 FKJ).
Tí tit vóru einaferð myrkur, men nú eru tit ljós í Harranum: gangið sum børn hjá ljósi:
(Eph. 5:8 FKJ)
Vit eiga altso sum Guðs børn at liva sum tað, sum Guð hevur gjørt okkum til. Alt annað hevði jú verið forkastiligt hyklarí.
Sum Paulus sigur í Romverjabrævinum: Líkaleiðis roknið tit eisini tykkum sjálvar at vera deyðar í roynd og veru yvirfyri synd, men livandi yvirfyri Guði gjøgnum Jesus Christ váran Harra. (Rom 6:11 FKJ)
Men, legg til merkis, at alt hetta er “gjøgnum Jesus Christ váran Harra”. Vit ganga ikki fram í egnari kraft, men í kraft av tí, at vit sum frelst Guðs børn vit longu eru rættvísgjørd við trúgv á Jesus Christ.
Sum tað jú stendur so klárt hjá Jóhannesi: Men so mongum sum tóku ímóti honum, til teirra gav hann mátt at gerast synir Guðs, enntá til teirra sum trúgva á navn hansara: (St. Jóh. 1:12 FKJ).
Altso: Guð gevur okkum mátt (t.e. kraft) til at vera synir hansara; og at vera barn hjá honum er nakað, sum vit eru, ikki baraeitast fyri at vera, ja, nakað sum vit fáa kraft til at vera, og til at kunna vera. At vera eitt barn hjá Guði klárar nevniliga tað óendurfødda náttúrliga menniskjað ikki; nei, Guðs Heilagi Andi má taka búgv í tær, og so livir tú eftir honum, ikki longur eftir kjøtinum. So henda kraft er Heilagi Andin, sum í Romverjabrævinum 1:4 verður kallaður heilagleiks-andin.
Tað, sum vit eru gjørd til, eigur at altso síggjast í tí veruliga lívinum. Um tað hinvegin als ikki sæst í okkara lívi, at vit eru Guðs børn, ja, so kann spurningur setast við, um vit eru tað. So at sigast kann, at Guð heldur okkum til roknskaps fyri okkara levnað sum trúgvandi, (sí Rom. 14:12), sum er júst hetta, hvørt vit bera fram ávøkstir, sum samsvara við umvendingina (sí Matth. 3:8 FKJ). Men grundarlagið, keldan og kraftin til okkara nýggja lív, bæði frá byrjanini, og eisini áframhaldandi allan vegin frameftir, er Guðs náði í Christi Jesusi. Men náðina brúka vit jú als ikki til at synda uppá, nei, tvørturímóti, tí um Guðs náði stendur skrivað: Tí náði Guðs sum viðførir frelsu er birt fyri øllum monnum, Lærandi okkum at, avnoktandi ógudiligleika og veraldligar lystir, vit skuldu liva edrúiliga, rættvísiliga, og gudiliga, í hesi núverandi verøld; Væntandi eftir hini sælu vón, og hini dýrdsomu birting hins mikla Guðs og Frelsara várs Jesusi Christs; (Titus. 2:11-13 FKJ ).
Omanfyri lýsta samanhang ger, at tann trúgvandi í hjarta sínum verður eyðmjúkur, meðan hann livir so rætt og rættvíst sum hann kann, meðan hann alla tíðina hallar sær fullkomiliga á Jesu Christi rættvísi við trúgv, ikki á sína egnu. Tað, sum verður virkað í hansara lívi, er Guðs verk; tann trúgvandi skal bara, eins og Paulus, “fylgja eftir..” (Phil. 2:12)
Og hvat er so synd?
Ja, taka vit definitiónina av hvat synd er burtur, so gevur alt tos um náði ONGA MEINING YVIRHØVUR.
Jú, synd er misbrótingin av lógini, stendur skrivað svart uppá hvítt í I. Jóh. 3:4. Synd hevði nevniliga fingið sína skilgreining longu áðrenn náðin kom. Lógin kom við Mósesi, náði og sannleiki komu við Jesusi Christi (Jóh. 1:17). Tað varð nevniliga tørvur á náðini til tey, sum vóru misbrótarar, t.e. syndarar. Uttan lógina er jú eingin synd; og uttan synd sær eingin nakran tørv á náði. Men synd er enn synd, fyri tí um vit ikki longur tola at hoyra um hana, og síðan Móses fekk lógartalvurnar í Sinai, hevur eingin maður longur nakra umbering fyri sína synd.
Minsta krav til at skilja hatta, er at tú hevur ein heila, sum vísir nakaðsumhelst útslag yvirhøvur. Men heilan hevur mangur maður bæði sløkt og parkerað í dag, eftir øllum at døma.
Í dag vil fólk fáa frið til at tykjast sleppa at billa sær inn, at tey kunnu móttaka náði til at liva í synd í frið, men hoyra endaleyst um náði, náði, náði, meðan tey halda áfram at liva endaleyst í síni synd í frið. Tað kallast at ganga sum ein bersyndigur syndari við steindeyðum hjarta óræddur fram eftir breiða veginum beint í glatan. Um EINGIR ávøkstir síggjast í eins lívi, ja, so er ein ikki í víntræinum, tað er tá klárt.
Hvørja grein í mær sum ber ikki ávøkst tekur hann burtur: og hvørja grein sum ber ávøkst, hann reinskar hana, at hon má bera fram meiri ávøkst. (St. Jóh. 15:2 FKJ)
Men hon sum livir í njóting er deyð meðan hon livir.
( I. Tim 5:6 FKJ )
(Sitatini eru úr fyrstu útgávu av FKJ N.T.)


text:
Undanfarin ár, hevur innskrivingin til 1.flokk og frítíðarskúla verið í hølunum hjá Tórshavnar Kommunu. Men tíðirnar broytast og í ár er innskrivingin bara talgild. Umsóknarblaðið er niðanfyri:
http://www.torshavn.fo/Default.aspx?pageid=1586
Eitt sindur um skipanina í grunddeildini og miðdeildini í Eysturskúlanum
Grunddeildin í Eysturskúlanum – t.v.s. 1., 2., og 3. flokkur - er skipað soleiðis, at næmingarnir ikki verða býttir í flokkar.
Næmingatalið í 1. og 2. flokki er avgerandi fyri, hvussu nógvir lærarar undirvísa samstundis í sama flokki. Er næmingatalið 18, hevur flokkurin tveir lærarar 5 tímar um vikuna, restina av tíðini hevur flokkurin ein lærara. Talið av tímum við tveimum lærarum inni veksur í mun til næmingatalið. Er næmingatalið 26, sum er hámarkið fyri ein flokk, hevur 1. flokkur tveir lærarar 18 tímar um vikuna og ein lærara 6 tímar um vikuna.
Er talið millum 18 og 26 eru altso tveir lærarar samstundis ein part av tímunum.
Í grunddeildini í Eysturskúlanum skipa vit tað soleiðis, at sjálvt um næmingatalið fer upp um 26, eru allir næmingarnir í einum stórum bólki, tey verða ikki býtt upp í tveir flokkar. Í hesum flokkum eru altíð tveir lærarar í flokkinum. Eru næmingarnir 36 ella fleiri, hava tríggir lærarar flokkin samstundis nakrar tímar um vikuna, í mun til, hvussu høgt næmingatalið er.
Er næmingatalið í 3. flokki hægri enn 26, hava altíð 2 lærarar flokkin samstundis.
Endamálið við hesi skipan er, at umstøðurnar fyri næmingalagaðari undirvísing er betri, enn tá bert ein lærari er. Til ber at flokka næmingarnar í ymiskar bólkar, alt eftir førleikum í ávísum lærugreinum.
Tá næmingarnir koma upp í miðdeildina, t.v.s. 4. flokk, býta vit tey upp í tveir flokkar. Grundgevingin fyri, at tey nú verða býtt sundur, er, at tey fáa alsamt fleiri lærugreinir, samstundis sum næmingarnir nú eru størri og fylla meira, soleiðis at trupult er at hava tey í einum stórum hópi.
Meðan grunddeildin er skipað soleiðis, at flokkurin er stórur við møguleika at býta upp í ymiskar bólkar, so er miðdeildin skipað við tveimum flokkum, sum hava møguleika at lata hurðar upp og samstarva.
Freistin at søkja er tann 19.januar 2018. Hava tit spurningar, eru tit vælkomin at seta tykkum í samband við okkum, antin við at ringja ella senda teldupost. Tlf nr er 302540 og teldupost adr er: eys@skulin.fo ella til skrivaran ann.thomsen@skulin.fo
Myndir úr 1.flokki hetta skúlaárið eru her:
http://www.eysturskulin.fo/?p=275
Vælkomin í 1.flokk í Eysturskúlanum


text:
Jørgen Niclasen
Jørgen Niclasen (føddur 17. januar 1969 í Sørvági) er føroysk politikari og vinnulívsmaður. Hann hevur verið formaður Fólkafloksins frá 2007 og løgtingsmaður frá 1994. Jørgen Niclasen var landsstýrismaður í fiskivinnumálum 1998–2003, landsstýrismaður í uttanríkismálum (uttanríkisráðharri) frá 2008 og fíggjarmálaráðharri frá 2011.
Tollmálið[rætta | rætta wikitekst]
Í desember 2013, stutt fyri jól, varpaðu føroyskir fjølmiðlar ljós á Jørgen Niclasen, sum var fíggjarmálaráðharri, tey varpaðu ljós á tíðina frá 1989 og fyrst í 1990-árunum, meðan hann var stjóri í familjufyritøkuni P/F N. Niclasen. Sambært skjølum, ið miðlarnir løgdu fram, hevði virkið hjá Jørgeni Niclasen tikið vøru út úr einari tollgoymslu sum ikki var tollað og selt hana ótollaða og har við snýtt landskassan fyri fleiri hundraðtúsund krónur. Fyritøkan hevði havt ein tollkreditt sum varð uppsagdur, men helt tó fram við at selja ótollaðar vørur. Jørgen Niclasen vísti øllum ákærum aftur.[1] Løgmaður Kaj Leo Holm Johannesen stuðlaði sínum fíggjarmálaráðharra og segði, at hann hevði fult álit á honum.[2][3] Tað gjørdi hann eisini tann 28. mai 2014, tá ið andstøðan setti fram misálit á Jørgen Niclasen. Tá ið avtornaði vóru tað tríggir úr samgonguni ið atkvøddu fyri uppskotinum um misálit, tveir sambandstingmenn, Reimund Langgaard og Helgi Abrahamsen og Jenis av Rana, formaður Miðfloksins.
Sí eisini[rætta | rætta wikitekst]
Keldur[rætta | rætta wikitekst]
- ↑ jn.fo, "Jørgen Niclasen vísir aftur, at hann hevur snýtt í tolli", Tíðindaskrivið er skrivað av Jørgeni Niclasen
- ↑ aktuelt.fo, Løgmaður fult álit á Jørgeni Niclasen, skrivað hevur Georg L. Petersen hin 20. des. 2013.
- ↑ kvf.fo, Løgmaður hevur fult álit á Jørgeni Niclasen


text:
Tað var tann tíð, tá ein oljuleið fyri og onnur eftir, kom undan kavi í Norðsjónum, og flestu av heimsins størstu oljufeløgum flokkaðust um at sleppa framat tí svarta gullinum í norsku og bretsku undirgrundini. Rúm tíð er gingin, síðani Norðsjóvaroljuævintýrið tók dik á seg, ja umleið hálvthundrað ár, til fyrstu goymslurnar eru um at tømast. Oljufeløgini fara nú longur norður – í Barentshavið - og longur vestur – á Atlantsmótið - at leita eftir oljuni í undirgrundini.
Hóast fleiri stórar keldur eru funnar í okkara grannalag vestan fyri Hetland, so hava oljufeløgini vónir um, at nógv meira er til at finna, og leitihugurin er so mikið stórur, at fleiri feløg í dag hava otað seg so langt vestur sum móti føroyska markinum.
Í gjár boðaðu bretskir myndugleikar frá, at teir nú lata upp fyri eini nýggjari útbjóðing, sum m.a. fevnir um øki tætt upp at føroyska markinum fyri sunnan og í ein landnyrðingeystan úr Føroyum. Alt øki, har lítið er leitað fyrr, men har vónir til at finna olju og gass, eru stórar.
Um sama mundið, sum hetta hendir, eru vit vitni til áhugaverdar røringar, broytingar um okkara leiðir. Atlantsmótið, tvs. økið millum Hetland og Føroyar, fær nevniliga astøðugt størri raðfesting millum altjóða oljufeløg. Stór oljufeløg so sum BP og Chevron økja og varðveita sín leiklut í týðandi leitiloyvum. Hetta hendir um somu tíð, sum oljufeløg royna at selja burtur av sínum loyvum í Norðsjónum.
BP økir um sítt virksemi á Atlantsmóti
Nú um dagarnar boðaði BP frá, at tað hevur økt um sín part av Clair Field við at keypa upp 16,5 prosent frá oljufelagnum ConocoPhillips og fer BP eftir hetta keypið at eiga 45,1 % av hesi framleiðandi kelduni, meðan ConocoPhillips fer at hava 7,5 % eftir aftaná søluna. ConocoPhillips hevur ístaðin tikið yvir stóran part av feltum hjá BP í Alaska. ConocoPhillips hevur so eisini sett til sølu fleiri av sínum gomlu oljukeldum í Norðsjónum. Felagið vil heldur gera íløgur í skiferframleiðslu í USA.
BP stjórin fyri Norðsjógvin, Ariel Flores sigur, at avgerðin hjá BP at fáa størri lut í Clair Field vísir, at felagið hevur stórar vónir til serstakliga økið vestan fyri Hetland. “It signals our intent to look for opportunities around our core hubs in the west of Shetland and central North Sea.”
Chevron verandi á Atlantsmóti
Enn eitt stórt amerikanskt oljufelag, Chrevon, hevur eisini sett fleiri av sínum oljuloyvum í Norðsjónum til sølu. Kortini ætlar felagið ikki at selja av sínum ognum á Atlantsmótinum, sum í høvuðsheitum snýr seg um stóru Rosebank oljukelduna eystan fyri føroyska markið og ognarlutin í framleiðandi Clair oljukelduni. At Rosebank, sum enn ikki er útbygt, ikki er partur av útsøluni hjá Chevron, eru sera góð tíðindi fyri Atlantsmótið og eisini fyri Føroyar, tí tað kundi bent á, at felagið ætlar at gera álvara av at tala endaliga støðu til at byggja kelduna út longu um eitt hálvt ár ella so. Tá vil Rosebank eisini verða tann framleiðandi oljukeldan, sum liggur næst Føroyum. At fáa nýggjan infrastruktur so nær markinum kann koma væl við hjá framtíðar oljuvirksemi á føroyska landgrunninum.
Kenda analysufyritøkan Wood McKenzie sigur, nú Chevron tykist hava eina strategi, sum er at varðveita og útbyggja keldur vestan fyri Hetland, at hetta er partur av eini tilgongd, har stóru oljufeløgini í støðugt størri mun varpa ljós á økið vestan fyri Hetland.
Fyritøkan sigur víðari, at hetta økið, sum er lutvíst lítið kannað sammett við restina av bretska landgrunninum við einans 160 brunnum higartil, ímóti meira enn 500 í øðrum økjum, tykist av álvara at hava vakt áhugan hjá oljufeløgum. Longu nú eru fleiri stórar framleiðandi keldur, meðan møguleiki er fyri at útbyggja uppaftur aðrar og at gera nýggj fund. Eisini er infrastrukturur longu í økinum, sum komandi útbyggingar og fund kunnu gera sær dælt av.
Týdning fyri føroyska leiting
Tað er ein sannroynd, at vaksandi áhugin hjá altjóða oljufeløgum fyri økinum eystan fyri føroyska markið, hevur og fer at fáa stóran týdning eisini fyri framtíðar oljuleiting í føroyskum øki. At fleiri av oljurisunum, so sum BP, Shell og Chevron, varðveita og keypa upp størri ognarpartar í fleiri av loyvunum eystan fyri markið, er eitt ítøkiligt dømi um, at oljuvirksemi á Atlantsmótinum er komið fyri at verða. At hetta so eisini nærkast Føroyum í hvørjum er eisini hugalig gongd fyri tey í Føroyum, sum vilja halda fram við leitingini, hóast bakkast hava verið.
Enn eitt dømi um jaligu støðutakanina til hetta økið eru orðini niðanfyri hjá enn einum BP stjóra, sum her umrøður risastóru oljukelduna Clair, ið liggur miðskeiðis millum Hetland og føroyska markið.
“Clair is a key advantaged oilfield for our North Sea business, a giant resource whose second phase is about to begin production and which holds great potential for future developments.” Bernard Looney, chief executive, Upstream.
Skerpa fokus á Atlantsmótið
Slíkar orðingar, sum henda niðanfyri í skotsku netávísini Energy Voice, skera tingini út í pall:
”The international majors are sharpening their UK focus on the more prospective west of Shetland area, with BP raising its stake in the Clair field and Chevron hoping to sell its legacy North Sea fields as it plans the West of Shetland Rosebank deepwater project.”
Vit eiga ikki at gloyma, at tað vóru oljufund eystan fyri føroyska markið í 90-unum, sum vórðu ein atvoldin til, at ein rúgva av oljufeløgum brádliga fór at hyggja nærri at føroyska grannalagnum. Hvat mundi tað goyma!
Nú vit nærkast næsta ártíggju eftir, at oljuleiting tók seg upp í Føroyum, eru vit vitni til, at m.a. trý av heimsins størstu oljufeløgum, eru sera virkin skamt frá føroyska markinum. BP við sínum ætlanum á Clair oljukelduni og eisini útbyggingum longur syðri, Chevron, sum hevur í umbúnað at seta hol á Rosebank kelduna og seinast Shell, sum hevur keypt seg inn í fleiri spennandi loyvi og fund, m.a. Cambo skamt frá markinum. Aftrat hesum koma so eisini onnur oljufeløg so sum Total, Siccar Point og Ineos, sum eisini seta stórar vónir til leiting og framleiðslu beint eystan fyri markið.
Skulu vit gera eina niðurstøðu út frá umrøddu upplýsingum, so er hon tann, at støðan eystan fyri føroyska markið minnir nógv um støðuna undan fyrstu leitingini á føroyska landgrunninum fyri skjótt 20 árum síðani. Munurin er tó tann, at virksemið bretsku megin markið í dag er nógv meira umfevnandi enn tað var tá. Haraftrat kemur, at tað nú er bert fáar kilometrar frá markinum. Og sum rosinan í pylsuendanum eru vit vitni til, at alsamt fleiri oljufeløg vilja gera íløgur í bæði leiting og útbyggingar beint eystan fyri markið. Og helst skjótt eisini sunnan fyri Føroyar.
BP er framvegis lokomotivið á Atlantsmótinum


text:
Ein vísindarlig kanning kemur til ta niðurstøðu, at fólk, sum hava strongd, ella virka í einum strongdum umhvørvi, eru í størri vanda fyri at gerast ov tjúkk. Tað krevur tó, at tú ert strongd, ella arbeiðir í einum strongdum umhvørvi í eitt longri tíðarskeið. Strongd í styttri tíðarskeið ávikar ikki vektina.
Tað er University of Rochester Scholle of Medicine, sum hevur kannað 2782 starvsfólk hjá einari fyritøku í New York. Tað lá væl fyri at kanna fólkini, tí fyritøkan hevur verið noydd at siga nógvum fólkum úr starvi seinastu tíðina vegna avleiðingar frá fíggjarkreppuni, og vóru har tí nógv starvsfólk, sum høvdu fingið staðfest strongd, ella vóru ”væl á veg”.
Granskararnir siga, at tað er týdningarmikið hjá leiðslum í fyritøkum, sum verða noyddar at siga fólki úr starvi, at tey fara væl um starvsfólkini, sum eru eftir. Hesi mugu kunna kenna seg trygg, ella í hvussu so er fáa at vita væl og virðiliga, hvussu tað stendur til hjá fyritøkuni. Óvissa er ein stór kelda til strongd.


text:
Sverri Egholm
20.09.2014 - 23:21
Tíðindi > Lóg & Landaskil > Løgregla
Klokkan 12:40 komu boð umvegis alarmsentralin, at eldur var umborð á einum russiskum skipi á dokkini á Skála Skipasmiðju.
Skálafjarðar Sløkkilið vóru skjótir á staðnum og fingu staðfest at tað var eldur í lastini, men at russarinir umborð høvdu lukka alt av so ilt ikki kom til. Hetta upplýsir Vilhelm Olsen, átaksleiðari, fyri Portalinum, tá vit ringja at hoyra hvussu tað hevur gingið.
- Sløkkiliðið riggaði til beinanvegin og høvdu tveir roykkavarar í lastini í senn. Tamarhald kom á støðuna nakað seinni og tá kundi staðfestast at tað var nakað brent í lastini, sigur Vilhelm.
- Vit hava gjørt eina rundu afturat og alt sær út, sum tað eigur. Í løtuni rigga vit av, sigur Vilhelm Olsen at enda við portal.fo.
Les eisini: Møguligur eldur umborð á russiskum trolara
Les eisini: Fleiri myndir: Sløkkiliðið umborð á russiskum trolara á Skála


text:
Sambandsflokkurin arbeiðir fyri einum tryggum búskapi.
30. august 2015
Vit skapa ein vinnudrivnan vøkstur og vælstand, sum er grundarlagið undir betri vælferðartænastum.
Í uppgongutíðum, skulu vit vísa ábyrgd og tora at tálma búskapin. Tað er í hesum tíðum, skuldin skal gjaldast, so vit brynja okkum móti krepputíðum.
Búskaparpolitikkurin skal áhaldandi taka atlit til sveiggini í búskapinum.
Búskaparpolitikkurin skal tálma sveiggini í samfelagsbúskapinum, so vit í krepputíðum føra ein miðvísan virksemis- og arbeiðsskapandi politikk fyri alt land okkara.
Svend Sivertsen
Valevni Sambandsfloksins til løgtingsvalið
RN
Aftur


text:
Reiðarin skal framyvir tekna trygging, ella seta aðra fíggjarliga trygd, ið rindar fyri ábyrgd reiðarans yvirfyri sjófólkum og skipsførarum, um reiðarin misheldur starvssetanarviðurskifti síni.
18. januar 2017 verður sett í gildi nýggj kunngerð, ið fevnir um starvsviðurskifti o.a. hjá persónum, sum starvast umborð á føroyskum handilsskipum skipum. Kunngerðin staðfestir broytingarnar í MLC-sáttmálanum, ið vórðu samtyktar í 2014, og sum koma í gildi tann 18. januar í nýggja árinum. Endamálið við broytingunum er at skapa eina skjóta og úrslitagóða trygdarskipan at koma til hjálpar sjófólki og skipsførarum, ið eru latin eftir.
Kunngerðin ásetir, at reiðarin skal tekna eina trygging, ella seta aðra fíggjarliga trygd, ið umfatar krøv hjá sjófólki og skipsførarum, sum eru latin eftir, ímóti reiðarínum. Tryggingin skal m.a. fevna um útreiðslur til heimferð og uppihald hjá sjófólki og skipsførarum umframt útistandandi lønar- og onnur samsýningarkrøv.
Í seinasta lagi 17. januar 2017 skulu reiðaríini sostatt hava teknað nýggju tryggingarnar, ella sett aðra trygd fyri omanfyristandandi krøv.
Harafturat verður tað ein treyt, at loyvisbrævið, sum tryggingarveitarin hevur útflýggjað, verður atkomiligt hjá sjófólki og skipsførarum umborð á skipunum.
Framyvir fer tað at síggjast í MLC-certifikatinum, hvørt neyðugu tryggingarnar eru teknaðar, og verður hetta eisini ein partur av regluliga MLC-sýninum. Í tíðini fram til komandi MLC-sýnið er tað tó nøktandi, um áður nevnda loyvisbrævið eru at finna umborð á skipinum.
Nærri um krøvini
Brotpartar av krøvunum, sum fyriskipan 2.5 ásetir, eru fevndir av Trygdargrunninum fyri avreiðingar og lønir (Trygdargrunnurin), ið er lógarkravd skipan, sum, tá almennu lógfestu treytirnar eru loknar, m.a. umfatar sjófólk og skipsførarar umborð á føroyskum skipum. Grunnurin svarar fyri krøvum, óansæð um reiðaríið hevur goldið lógarkravda gjaldið til grunnin.
Aðrir brotpartar av krøvunum, ið eru fevnd av reglu A2.5.2., eru harumframt fevndir av hesum almennu skipanum: Heilsutrygd, Almannaverkinum og barsilsskipanini.
Reiðari fyri føroyskum skipi skal tekna trygging, ella seta aðra fíggjarliga trygd, sum lýkur krøvini í fyriskipan 2.5., reglu A2.5.2. Undantak frá kravinum um trygging, ella aðra fíggjarliga trygd, kann tó gerast fyri krøv, sum frammanundan eru fevnd av Trygdargrunninum ella øðrum almennum skipanunum.
Sum prógv fyri, at kravið um trygging, ella aðra fíggjarliga trygd, er lokið, skal brúkast loyvisbræv frá tryggingarveitara ella øðrum veðhaldara, ið lýkur krøvini í skjali A2.1. til MLC-sáttmálan. Verða krøv, sum frammanundan eru fevnd av Trygdargrunninum ella øðrum almennum skipanum, undantikin meginregluni um trygging, ella aðra fíggjarliga trygd, skulu hjálagdar váttanir frá Trygdargrunninum og Sjóvinnustýrinum somuleiðis liggja umborð á skipinum.
Sjófólk og skipsførarar á føroyskum skipum eru fevnd av arbeiðsskaðalógini á jøvnum føti við persónar, sum arbeiða á landi í Føroyum. Sum váttan fyri vernd av sjófólki og skipsførarum sambært arbeiðsskaðalógini skal skjal frá Vanlukkutryggingarráðnum vera atkomiligt fyri sjófólk og skipsførarar umborð. Váttanin skal annaðhvørt vera á tí málinum, ið verður nýtt sum arbeiðsmál umborð á skipinum, ella á enskum. Um skipið er í altjóða sigling, skal váttanin, ella ein hjáløgd umseting av váttanini, vera á enskum.
Sí annars hjálagda uppskot til kunngerð. Gevið gætur, at uppskotið ikki er endaligt, og at fyrivarni má takast fyri møguligum broytingum.
Uppskot til kunngerð um trygging ella aðra fíggjarliga trygd ið rindar ....pdf
Uppskot til kunngerð um uppslag av upplýsingum um rættindi hjá sjófólkum....pdf
Fleiri upplýsingar kunnu fáast við at venda sær til Sjóvinnustýrið á tlf. 35 56 00
22. desember 2016.


text:
Ungmannafelagið Sólarris varð stovnað á kyndilsmessu 1943. Tey fyrstu árini helt felagið til í skúlanum, men í 1950´unum varð egi hús fingið til vega. Ungmannafelagshúsið liggur mitt í bygdini, millum báðar býlingarnar, Sunnan fyri Á og Heima á Garði.
Økið rundan um húsið er sera náttúruvakurt. Útsýnið er beinleiðis út á víkina og yvir á vøkru gróthúsini á Tumbakka, sandurin liggur eitt hanagleiv frá, Stórá tutlar framvið, fótbóltsvøllur er á staðnum og stórt spælipláss er heima í bygdini.
Ungmannafelagið er karmur um størsta partin av felagslívinum í bygdini. Av afturvendandi tiltøkum kunnu nevnast: nýttárshald, jólahald, føstulávintshald, djóradagur, ræstkjøtaveitsla og Sandoyarstevna. Eisini verður húsið leigað út til millum annað veitslur, føðingardagar, brúdleyp, fundir, møtir, fyrilestrar og til skúla-, barnagarðs- og familjubólkar.
Til ber at leiga húsið við at venda sær til: Jonnu Jensiu Anthoniussen, 215351.
Um ein ynskir at gerast limur og er yvir 14 ár, ber til at senda skriftliga umsókn til Ungmannafelagið Sólarris v/ Janus Petersen Fram við Ánna 32 Húsavík.
Sólarris er eisini at finna á Facebook HER.
Í nevndini sita:
Jonna Jensia Anthoniussen, forkvinna, 215351
Jóhanna Jancyardóttir, næstforkvinna,
Janus Petersen, peningarøkil, 223678
Eyðstein Ólason, nevndarlimur
Vinjard Tungá, nevndarlimur


text:
Áki Bertholdsen 10.10.2018 (14:46)
Hava mist ein part av gávuni – men nógv er eftir
Ein partur av teimum søguligu gripum, sum fylgdi við, tá ið Posta varð yvirtikið frá dønum í 1976, er horvin. Tað staðfestir Poul Michelsen, landsstýrismaður í vinnumálum.
Nú ætlanin er at selja Posta, vil Kári P. Højgaard hava at vita, hvat er vorið av øllum tí, sum fylgdi við, tá ið Posta, sum fyrr nevndist Postverk Føroya, varð yvirtikið frá dønum.
Kári P. Højgaard vísir á, at í gomlum døgum høvdu øll posthús sítt egna stempul og posthúsini vóru mong kring landið. Men tá ið Postverkið varð yvirtikið í 1976, fekk Postverkið hesar virðismiklu savnslutir sum gávu at hava í varðveitslu. Og hann heldur, at tað kann ikki vera ivi um, at søgan hjá Postverkinum, og allir lutirnir, eru tjóðarogn.
Poul Michelsen sigur, at gávan, serliga stempul, skjøl og yvirstemplað frímerki, sum Postverk Føroya fekk frá Det Danske Postvæsen í 1976, er partvís tøk og er í varðveitslu hjá Posta.
Men tíverri má eisini staðfestast, at ein partur av gávuni er ikki at finna longur, leggur hann afturat. Hann sigur, at talan er um lutir og skjøl, sum helst av misgáum eru burturbeind í sambandi við, at lutirnir eru fluttir fleiri ferðir seinastu nógvu árini.
– Arkið við yvirstemplaðum frímerkjum frá fyrra heimsbardaga er kortini varðveitt í bankaboks, sigur landsstýrismaðurin. Og hann sigur, at ein partur av tí, sum enn er til skjals, verður sýndur fram í postavgreiðsluni á Óðinshædd.
– Lutir, sum verða mettir at hava áhuga uttan fyri Havnina, eru latnir, ella verða latnir, ymsum søvnum kring landið í varðveitslu. Eitt nú eru nakrir lutir, sum eru knýttir at posthúsinum í Klaksvík, latnir Norðoya Fornminnafelag. Og aðrir lutir eru, ella verða, latnir til Sandvíkar, Miðvágs og Mykinesar, har skipað verður fyri framsýningum í gomlu posthúsunum.
Hesi lokalu postsøvnini verða væntandi klár næsta summar. Uppaftur aðrir lutir eru latnir Tjóðpalli Føroya í varðveitslu. Søvn Landsins hava eisini fingið nakrar lutir í varðveitslu, og saman við Søvnum Landsins er farið undir at skráseta allar teir postlutir, sum eru tøkir.
Landsstýrismaðurin leggur afturat, at málningar, myndir, litografi, og annað, sum hava verið myndaevni til frímerkjaútgávur, eru á goymsluni hjá Posta á Óðinshædd.
– Bæði listaverk og lutir, sum eru knýttir at postvirkseminum, hava ávíst peningaligt virði, men meiri umráðandi er, at lutirnir hava søguligt virði fyri føroyingar og føroysku postsøguna. Umráðandi er tískil at tryggja, at hesi listaverk, og hesir lutir, verða verandi ogn hjá landinum, og hetta verður tikið upp, tá ið farið verður undir at viðgera uppskotið um at einskilja Posta, sigur Poul Michelsen.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Vera Mørkøre og Elin Nora Reines í RibarhúsiVera Mørkøre og Elin Nora Reines í Ribarhúsi -20 juli til 15. August 2017.
Hósdagin, 20 juli lata Vera Mørkøre og Elin Nora Reines upp málningaframsýning í Ribarhúsi í Fuglafirði.
Tær hava valt at vera saman um framsýningina. Eisini fyri at gera framsýningina meira fjølbroytta.
Málningarnir, íð tær sýna fram, eru sera ymiskir og allir eru akrylmálningar.
Vera Mørkøre: Fór at mála saman við ommu míni, tá eg var umleið 16 ára gomul. Tað var soleiðis at áhugin fyri at mála vaks í mínum sinni. Havi gingið á kvøldskúla í máling í nøkur ár, eisini tikið onkur stutt skeið av og á.
Elin Nora: Var á mínum fyrsta máliskeiði í 93, fyri at læra litblanding og havi síðani verið á bæði longri og styttri máliskeiðum, eisini fyri at vera saman við øðrum og fyri at fáa íblástur
Framsýningin hongur uppi til týsdagin, 15. August, og er opin meðan Piddasahandil er opin.
Er opið aðrar tíðir, kunngera vit tað á okkara Facebook vanga
Framsýningin letur upp, hósdagin 20 juli kl. 17.00
Kaffi/ te og okkurt afturvið verður at fáa.
Hjartaliga vælkomin


text:
Nýggjur sáttmáli gjørdur fyri flogmekanikarar11. oktober 2018
Semja um handverkarasáttmálan10. oktober 2018
Handverkarasáttmálin longdur í eina viku3. oktober 2018
Sáttmálasamráðingarnar við handverkarafeløgini halda fram2. oktober 2018
Sáttmálasamráðingarnar við handverkarafeløgini halda fram1. oktober 2018
Vegleiðing frá javnstøðunevndini um orðing av starvslýsingum24. september 2018
Samráðingarnar við handverkarafeløgini byrjaðar17. september 2018
Eisini donskum arbeiðsgevarum tørvar arbeiðsmegi27. august 2018
Tá ungir feriuavloysarar verða settir í starv2. juli 2018
Semja við Maskinmeistarafelagið11. juni 2018
Sáttmálasamráðingar við Maskinmeistarafelagið4. juni 2018
Semingsuppskotið góðtikið19. mai 2018
Arbeiðarasáttmálarnir longdir í eina viku11. mai 2018
Sáttmálarnir við arbeiðarafeløgini longdir8. mai 2018
Sáttmálin fyri flogskiparar longdur17. apríl 2018
Semingsroyndin endað úrslitaleys17. apríl 2018
Sáttmálasamráðingarnar byrjaðar19. mars 2018
Nýggj sBók um arbeiðsmarknaðin8. januar 2018
Arbeiðssteðgur á almenna arbeiðsmarknaðinum13. desember 2017
Føroya Arbeiðsgevarafelag gjørt setanarprógv til limirnar at brúka27. november 2017
Tørvurin á arbeiðsmegi í Europa er hin størsti nakrantíð20. november 2017
Semja undirskrivað millum Føroya Arbeiðsgevarafelag og Føroysk Miðlafólk25. september 2017
Semja undirskrivað við Finansforbundet27. mars 2017
RFF undirskrivað semju við Fiskimannafelagið13. mars 2017
Sáttmálasamráðingar við YTF byrjaðar27. februar 2017
Skipara- og Navigatørfelagið og Fiskimannafelagið eisini handað krøv 27. februar 2017
Semja undirskrivað við Maskinmeistarafelagið21. februar 2017
Trý-ára sáttmáli gjørdur í Danmark13. februar 2017
Sáttmáli undirskrivaður við Starvsmannafelagið19. desember 2016
Samráðingarnar um sáttmálarnar fyri Føroya Tele og Posta byrjaðar 28. november 2016
Flogternur fingið nýggjan sáttmála14. november 2016
Semja við handverkarafeløgini7. november 2016
Sáttmálasamráðingar við flogternur byrjaðar24. oktober 2016
Handverkarasamráðingarnar byrjaðar3. oktober 2016
Lærlingarnir skulu vera fyrimyndir27. juni 2016
Semja við Maskinmeistarafelagið6. juni 2016
Tá ungir feriuavloysarar verða settir í starv6. juni 2016


text:
12. juli 1984Nr. 77
Løgtingslóg um bann móti burturkoyring av mold til sjós
§ 1. Tað er bannað at forkoma mold, leiri og øðrum tilfari frá útgrevstri, vegagerð og tílíkum við at koyra slíkt tilfar til sjós.
§ 2. Øll býráð og bygdarráð hava skyldu til at ávísa øki, har mold og tilfar frá útgrevstrum og vegagerð o.t. kann leggjast.
§ 3. Landsstýrið kann við kunngerð áseta aðrar reglur um útinning av lógini.
§ 4. Brot á reglurnar í § 1 og á reglurnar ásettar við heimild í § 3 verða revsað við bót.
§ 5. Henda lóg kemur í gildi 1. juli 1984.


text:
Kina ger stórar íløgur í Suðurafrika
Kina ætlar at gera íløgur í Suðurafrika uppá
90 milliardir krónur, sambært afrikanska forsetanum, Cyril Ramaphosa.
Ramaphosa boðaði
frá hesum eftir samrøður við kinverska forsetan, Xi Jinping, í Pretoria
týsdagin.
- Vit hava
undirskrivað fleiri avtalur, sum hava til endamáls at styrkja viðurskiftini landanna
millum upp aftur meira. Millum annað skal Kina gera íløgur fyri einar 14
milliardir dollarar, boðaði Ramaphosa frá á einum felags tíðindafundi við Xi.
- Millumtjóða
handilin er ikki komin í hæddina enn, og Kina fer fyrst og fremst at gera
íløgur í sambandi við suðurafrikanska undirstøðukervið, landbúnaðin og tøkni,
segði suðurafrikanski forsetin, Cyril Ramaphosa, á tíðindafundinum.
Kelda: E24


text:
Ongastaðni á stóra bretska landgrunninum er so nógv leitivirksemi í løtuni sum á Atlantsmótinum tvs. eystan fyri føroyska markið. Nøkur av heimsins stóru oljufeløgum hava sett sær fyri at bora fleiri brunnar, ið aftur skulu skapa grundarlag fyri framtíðar útbyggingum av bæði olju- og gassleiðum, sum liggja einans fáar kilometrar frá føroyska markinum.
Fara at testa Cambo
Í apríl fór oljufelagið Siccar Point Energy undir at bora á sera týdningarmiklan brunn á Cambo oljuleiðini, einans 3 kilometrar frá markinum. Sum skilst hevur gingið væl at bora og verður farið undir at testa brunnin í næstum. Felagið hevur fyrr sagt, at um úrslitið av hesi boringini, verður sum væntað, so verður farið undir at útbyggja oljuleiðina. Tó er ætlanin at bora enn ein brunn nærhendis fyrst, uppaftur nærri markinum, á Blackrock leitimiðinum. Hann verður væntandi boraður tíðliga næsta ár. Eftir tað fer leiðslan í felagnum at taka endaliga støðu til útbygging av Cambo-oljukelduni. Hon verður so tann framleiðandi oljukeldan, sum liggur næst Føroyum.
Nýtt gassøki har norðuri
Men ikki nokk við hesum. Tí longur norðuri á bretska landgrunninum og ikki so langt frá markinum heldur, verða tveir brunnar boraðir í ár í einum øki, har nógv gass finst í undirgrundini. Annar teirra skal borast á Lyon leitimiðinum, sum verður mett at kunna gerast kjarnin í eini framtíðar gassútbygging, ”Hub”, nevnd Northern Gas Area. Fyri skjótt 20 árum síðani vórðu fleiri smærri gassleiðir funnar í hesum økinum, eitt nú Tobermory, Bunnehaven og Cragganmore. Hesar hava verið ov smáar til at útbyggja hvør sær. Nú verður so miðjað ímóti, um Lyon brunnurin verður væleydnaður, og tað tí er nóg mikið til av gassi til eina lønandi útbygging, at tær smærri gassleiðirnar í økinum allar skulu útbyggjast og bindast í Lyon kjarnan. Hetta fer at merkja, at vit fáa eina spildurnýggja gassprovins norðuri á Atlantsmótinum og skamt frá føroyska markinum.
Menna undirstøðukervið
Frammanundan er ein gassútbygging longur syðri á Atlantsmótinum, nevnd Southern Gas Area við teimum fýra keldunum, Laggan, Tormore, Glenlivet og Edradour. Eisini hon er útbygd sum ein ”Hub”, har Laggan Tormore eru høvuðskjarnin. Hiðani gongur í dag ein gassleiðing til lands í Hetlandi. Við nýggju úbyggingini longur norðuri fer enn ein gassleiðing at verða løgd, sum harvið mennir munandi um infrastrukturin eystan fyri Føroyar.
Umframt boringina av Lyon leitimiðinum, sum Siccar Point stendur fyri saman við oljufelagnum Ineos, so er kinverska oljufelagið CnoocNexen við at leggja seinastu hond á fyrireikingarnar at bora ein avmarkingarbrunn á Cragganmore gassleiðini í sama øki. Franska Total er so eisini við í hesi boringini, sum saman við Lyon brunninum kann gera North Gas Area útbyggingina til veruleika í næstu framtíð.
Rudda slóð fyri fleiri útbyggingum
Við øðrum orðum verður tað í løtuni rudda slóð fyri tveimum olju- og gassútbyggingum eystan fyri føroyska markið, Cambo og Lyon. Aftrat hesum kemur, at amerikanski oljurisin Chevron er við at gera klárt til at taka endaliga avgerð um at útbyggja stóru oljukelduna Rosebank, sum liggur í sama grannalagnum, skamt frá føroyska markinum.
Aftrat hesum kemur, at franska oljufelagið Total, sum er fyristøðufelag á syðru gassleiðini, og sum eisini er partur av norðara gassøkinum, í løtuni borar ein brunn, Glendronach, longur syðri, sum skal gera tess Laggan Tormore gassframleiðslu meira lønandi.
Stóran týdning fyri Føroyar
Áhugavert er hjá føroyskum myndugleikum at fylgja við gongdini og tí nógva virkseminum eystan fyri markið. Vit eru vitni til, at ikki færri enn tríggjar nýggjar olju- og gassútbyggingar, Cambo, Rosebank og Northern Gas Area (Lyon ”hubburin”), kunnu gerast veruleiki innan stutta tíð. Aftrat hesum koma so eisini aðrar útbyggingar á Atlantsmótinum, sum liggja uppaftur longur syðri. BP útbyggir Clair oljukelduna við Clair Ridge umframt at hyggja at tí triðju útbyggingini har eisini, Clair South og skal haraftrat útbyggja Alligin oljuleiðina, sum liggur nærhendis oljuleiðini Foinaven. Síðani kemur Lancaster útbyggingin, sum er í gongd sunnan fyri Schiehallion feltið har suðuri á Atlantsmótinum.
Samanumtikið kann sigast, at sjey nýggjar olju- og gassleiðir á Atlantsmótinum, tvs. økinum millum Hetlandi og Føroyar standa fyri at verða útbygdar. Og er tað í hesum sambandi vert at merkja sær, at flestu teirra liggja bert fáar kilometrar frá føroyska markinum. Tað gevur okkum týðandi ábendingar um, hvat kann finnast í føroysku undirgrundini eisini. Og fyri føroyska veitingarvinnu kann tað eisini fáa stóran týdning, nú teinurin til Føroyar frá fleiri av umrøddu útbyggingum, er stytri enn til Hetlands ella Skotlands.


text:
- Tíðindi, mentan og ítróttur
Kanning: 64 prosent fyri at broyta hjúnabandslóg
Meginparturin av føroyingum tekur undir við, at tvey av sama kyni kunnu giftast borgarliga.
Tað vísir nýggj meiningakanning, sum Gallup hevur gjørt fyri Kringvarpið og Miðlahúsið.
532 tilvildarliga valdir persónar, eldri enn 18 ár, eru spurdir, um teir taka undir við, at hjúnabandslógin verður broytt soleiðis, at tvey av sama kyni kunnu giftast borgarliga.
64 prosent fyri
64 prosent svara, at tey eru fyri borgarligari vígslu av samkyndum, meðan 30 prosent eru ímóti. Fimm prosent siga seg ikki vita.
Eins nógvar kvinnur og menn eru fyri, og serliga yngri bólkurin av føroyingum tekur undir við, at samkynd kunnu verða borgarliga vígd.
Av teimum, sum eru millum 18 og 24 ár, svara 79 prosent, at tey eru fyri, og 15 prosent eru ímóti.
Í bólkinum 25 til 39 ár eru 76 prosent fyri og 19 prosent ímóti. Tá aldursbólkurin hækkar, minkar munurin. Av teimum, sum eru 60 ár og eldri, eru 53 prosent fyri og 40 prosent ímóti.
Flest í Suðurstreymi
Býtt yvir alt landið eru flest fyri í Suðurstreymi, og fægst eru fyri í Norðoyggjum.
Í Suðurstreymoy eru 79 prosent fyri, og í Sandoynni eru 75 prosent fyri. Í Norðoyggjum eru 45 prosent ímóti, og 43 prosent eru ímóti í Eysturoynni.
89 prosent av framsóknveljarum eru fyri, 83 prosent av tjóðveldisveljarum, 75 prosent av javnaðarveljarum, 62 prosent av veljarunum hjá Nýggjum Sjálvstýri, og 50 prosent av veljarunum hjá bæði Sambandsflokkinum og Fólkaflokkinum eru fyri.
Hjá Miðflokkinum eru 16 prosent fyri og 84 prosent ímóti.
90 prosent at teimum, sum í dag eru 18 ár, men sum ikki høvdu valrætt seinast, siga seg vera fyri.
Meiningakanningin varð gjørd frá 16. til 19. apríl.
Sí eisini


text:
Gjógvarábáturin
Gjógvarábáturin er 10 mannafar og hevur neyst inni á Bakka.
Formaður á Gjógvarábátinum er Jógvan Absalonsen.
Um Gjógvarábátin
Gjógvarábáturin er tann elsti av grindabátunum í Vági. Gjógvarábáturin varð smíðaður í 1873 av Jóhan í Garði í Nólsoy og var tað Jóan Petur á Stongunum í Klaksvík, ið lat bátin smíða.
Gjógvarábáturin, sum okur kenna hann, varð upprunaliga heimahoyrandi í Klaksvík, og var tað, sum nevnt, Jóan Petur á Stongunum í Klaksvík, sum lat bátin smíða í 1873. Tá varð hann nevndur Stangabátur.
Stangabáturin varð brúktur til flutning av vørum millum Havnina og Klaksvík, eins og størri handlarnir ofta gjørdu tá í tíðini.
Men tann 8. september í 1883 kollsigldi báturin á ferð av Havnini til Klaksvíkar og gingu tá seks av sjey av monnum, sum vóru við á ferðini, burtur við Stangabátinum.
Stangabáturin endaði í Vági
Eftir at Stangabáturin kollsigldi varð hann funnin í Nólsoy. Úr Nólsoy kom báturin til Havnar og á Ólavsøku í 1885 var Hans Jacob á Løðhamri staddur í Havn og keypti hann bátin á auktión. Ongar árar vóru tá í bátinum, men verður sagt, at Hans Jacob – sum var bátasmiður – gjørdi árarnar í ein dag. Hann róði so bátin suður til Vágs, men ikki var hann væl mannaður hesa ferð. Hann var bara sjálvur triði, og manningin var tvey konufólk, ein genta úr Smillum og ein av Skála í Vági.
Hans Jacob á Løðhamri seldi bátin til nakrar menn í Vági. Í fyrstani varð báturin nevndur Nordstjernen. Men seinni kom báturin at eita Gjógvarábáturin (eisini verður hann í Vági nevndur Vatnkíkur).


text:
Norðstjørnan
Norðstjørnan er bátur, sum Nesmenn eiga. Norðstjørnan er smíðað á Økrum av Johan Midnord, vanliga nevndur Johan á Økrum, í 1902. Johan á Økrum var væl kendur á Nesi og smíðaði teir flestu bátarnir hjá teimum.
Norðstjørnan er 8 mannafar. Mátini eru 24,35 føtur langur, 5,9 føtur breiður og 1,85 føtur djúpur. Í skrásetingarskjalinum hjá sýslumanninum stendur á donskum máli undi rteiginum “Bygningsted, år, bygningsmåde og materiale” soleiðis: “Øgrum 1902 spidsgattet åben båd af fyr og eg på klink.”
Norðstjørnan hevur fiskiloyvisbræv, sum er dagsett 28. november 1903 og er til róðursbátin áttamannafarið “Nordstjernen”, sum fær loyvi til at fiska tosk við snøri og línu. Norðstjørnan var gjørd til útróður, men mest varð hon nýtt í grind.
Norðstjørnan er lítið áttamannafar og sagt verður frá, at vanligt var, at maðurin á lærbekki róði við tveimum árum, tí at báturin bar illa tveir mans har. Í grind løgdust bátar ofta borð um borð at kapprógva, tá ið grindin gekk skjótt, og tá vísti tað seg, at hevði Norðstjørnan nakað av leysakasti í framskutinum, gekk hon væl. Sat so harumframt ein maður frammi í rong, tá ið slíkur kappróður kom fyri, var hon ring at taka.
Norðstjørnan hevur eisini verið brúkt í kappróðri. Nevnt er hvussu gekst við róðrinum Ólavsøkudag 1924 í Vági, tá ið teir róðu móti Merkur á Gørðunum. Undir krígnum, antin í 1941 ella 1943 róðu teir eisini kapp við Norðstjørnini á jóansøku á Tvøroyri.
Norðstjørnan er svørt, hevur reyðar stokkar og rimin er grøn. Árarnar eru svartar og bløðini grøn. Norðstjørnan hevur neyst á Nesi.


text:
Hallur av Rana 15.04.2018 (13:01)
Johnson: Loftálopið vísti at nú er nokk
Loftálopið hjá Frakland, Bretland og USA í Sýria leygardagin var ein staðfesting av, at nú er nokk, og at tey trý londini ikki kunna góðtaka, at sýriska stjórnin brúkar kemisk vápn móti sínum egna fólki. Tað sigur Boris Johnson, bretski uttanríkisráðharrin, sambært bretska kringvarpinum BBC.
Verjumálaráðharrin viðurkennir, at hann ikki væntar at álopið fer at broyta gongdina í borgarakrígginum ella slóða fyri, at ein nýggj stjórn kemur til valdið. Í staðin vónar hann, at álopið forðar fyri nýtsluni av kemiskum vápnum.
- Sýriska borgarakríggið kann halda á sum áður, men høvuðsendamálið var at siga nei til nýtsluna av kemiskum vápnum, sigur Boris Johnson við BBC
Jeremy Corbyn, leiðarin fyri Labour, finst tó hvassliga at leiklutinum hjá Bretlandi í álopinum og hevur sett spurnartekin við, um stjórnin hevur borið seg rætt at. Andstøðuleiðarin fýlist millum annað á, at Teresa May, forsætisráðharri, ikki ráðførdi seg við bretska parlamentið, áðrenn hon tók avgerðina um at luttaka í álopinum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Vatnorka
Á vatnorkuøkinum er tað SEV, ið hevur ment økið í Føroyum. Vatnorka er at gera nýtslu av tí mátti, vatnið inniheldur - støðuorka. Mátturin, ið vatnið kann fremja, er tongdur at hæddini, haðani tað verður tikið. Skulu vit framleiða 1 kWh, mugu vit lata 1.000 litrar av vatni renna úr 367 metra hædd ígjøgnum eina maskinu, ið broytir tað til ravmagn. Tá er tap á leiðini hjá vatninum og í maskinuni ikki íroknað, men tí slepst ikki undan. Hægri vit taka vatni, minni vatnnøgd skal til fyri at framleiða hvønn kWh. Størri vatnnøgd krevst, lægri vit taka vatnið.
Hesin mátturin í vatni og tørvurin á framkomnum elriknum tólum var hugsjónin aftan fyri stovnanina av felagskapinum SEV, ið varð stovnaður í 1946. Treyðugt so, vatnorka hevur verið nýtt í Føroyum áður. Í flest øllum bygdum hevur óivað verið ein vatnmylla, har kornið varð malið. Enn eru nakrar teirra til skjals, og eisini hava verið nakrar verksmiðjur, ið hava nýtt vatn til at fáa vinnutólini til at mala.
Tvey vatnorkuverk vórðu bygd, áðrenn SEV byrjaði. Vágs Kommuna bygdi vatnorkuverk í Botni í 1921, ið frammleiddi ravmagn til Vágs. Klaksvíkar Kommuna bygdi vatnorkuverk norðuri á Strond í 1931, ið frammleiddi ravmagn til Klaksvíkar.
Í dag eru hesi bæði verk nógv broytt og vorðin partur av SEV. SEV hevur bygt trý vatnorkuverk í Vestmanna og eitt sunnanfyri Eiði.
Øll hesi verk tilsamans framleiða umleið 40% av framleiðsluni hjá SEV tilsamans.


text:
Skúladepilin við Marknagil verður í seks hæddum, og í løtuni verður arbeitt við fáa triðju hædd setta upp. Somuleiðis er arbeiðsfólkið farið undir at seta upp glasútveggirnar á ítróttarhøllini, sum er í tveimum hæddum. Síðani kemur túrurin til verkstaðið, har tekniskar útbúgvingar koma at halda til.
Í løtuni verður eisini arbeitt við at seta upp teir røttu veggirnar, ið orsakað av roknifeili hjá ráðgevanum, av fyrstan tíð vóru ov tunnir.
Roknifeilurin hjá ráðgevanum hevur fyribils kostað tveir mánaðir í mistari tíð, men arbeitt verður av øllum alvi við at vinna hesa tíðina innaftur við at seta størri arbeiðsorku inn.
Umframt konstruktiónsarbeiðið, sum hevur verið í gongd higartil, er nu eisini skjøtil settur á el- og HVS-arbeiðstøkurnar.
Hóast illa hevur viðrað seinastuni tíðina, hevur verið arbeitt hvønn dag. Í løtuni eru umleið 50 arbeiðsfólk á plássinum, men tá bygningurin er innilokaður, verður talið helst fleirfaldað.
Væntandi verður komið upp í fulla hædd seint í summar.
Málið er framvegis at flyta inn í nýggja miðnámsskúlan í høvuðsstaðnum við skúlaársbyrjan í 2016.


text:
Bronsuvinnarar 2016:
Í 2016 vann U18 liðið hjá 07 Vestur bronsu. Hetta var eitt úrslit, ið vit vóru stolt av.
I 2017 er støðan tann, at fleiri av leikarunum, ið hava aldur at spæla við U18, eru knýttir at ørðum liðum, so sum Formuladeildini og 2. deild, og tí hava vit ikki tann støðugleikan á liðnum, ið vit kundu hugsað okkum. So sjálvt um vit hava góðar leikarar í aldrinum, megnaði okkara U18 lið ikki at kvalifisera seg til at leika í besta bólki í U18. Vit eru í B-bólkinum, og har hava vit fingið góð úrslit.
Venjari hjá U18 í ár er Kristoffur Vidtfeldt, tlf. 278090.


text:
Nýggjastu tíðindini
Melda til tíðindabræv
Tíðindi - 19. desember 2014
Tað gjørdist Jóhan Dávur Højgaard úr B68, ið vann atkvøðugreiðsluna um ársins mál 2014 í EFFO-deildini
Seinastu tvær vikurnar hava brúkararnir av heimasíðuni hjá Fótbóltssambandi Føroya kunna atkvøtt um ársins mál í EFFO-deildini. Talan hevur verið um málini, ið hvønn mánaða í hesum kappingarárinum hava vunnið heiðurin ”besta málið í mánaðinum”.
Atkvøðugreiðslan varð avgreidd soleiðis, at atkvøðurnar á heimasíðuni taldu 50 prosent, meðan atkvøðurnar hjá Serfrøðingunum á fsf.fo, Leivur Frederiksen, Tróndur Arge og Jákup Ósá taldu hina helvtina.
Yvir 800 brúktu møguleikan at greiða atkvøðu á heimasíðini, og tá endaliga samanteljingin bleiv gjørd, var sera tætt í oddinum. Tá avtornaði hevði Jóhan Dávur Højgaard fingið 27 prosent av samlaðu atkvøðunum, Niels Pauli Danielsen úr EB/Streymi fekk 24 prosent, meðan Róaldur Jakobsen úr B36 endaði á 3. plássi við 21 prosentum av atkvøðunum.
- Hetta er ein stórur heiður at fáa, og sum eg eisini eri glaður fyri. Men eg vildi heldur ynskt, at B68 bleiv verðandi í EFFO-deildini, og so kundi onkur annar skorað ársins mál, sigur Jóhan Dávur Højgaard.
Ársins mál bleiv skorað á Svangaskarði á Toftum hósdagin 1. oktober, tá B68 í fjórðseinasta umfari hevði vitjan av AB.
Umframt heiðurin fyri at hava gjørt besta máli í EFFO-deildini kappingarárið 2014, fekk Jóhan Dávur Højgaard eisini handað eina plátu og eitt gávubræv á 1.000 krónur frá EFFO.
Endaliga støðan:
1. Jóhan Dávur Højgaard, B68 – 27% (1. oktober, B68-AB 1-2)
2. Niels Pauli Danielsen, EB/Streymur – 24% (9. juni, HB-EB/Streymur 1-2)
3. Róaldur Jakobsen, B36 – 21% (22. mars, AB-B36 1-2)
4. Fróði Benjaminsen, HB – 14% (25. mai, KÍ-HB 1-2)
5. Jákup á Borg, B36 – 7% (21. apríl, ÍF-B36 2-5)
6. Clayton Soares, ÍF – 7% (4. august, ÍF-Víkingur 2-2)
Jóhan Dávur Højgaard saman við arbeiðsfeløgunum - Mynd: Hans Erik Danielsen


text:
Svimjiskúlin
Svimjiskúli Føroya er grundaður á norska svimjiskúlan, og hevur verið ein hornasteinur undir svimjifrálæru í Føroyum síðani 1996.
Vit brúka norsku lærubókina “Slik lærer du å svømme“, umframt teirra merkir til at løna svimjarum so hvørt sum tey klára hvørt stig á leiðini til at duga at svimja.
Hartil hava vit gjørt okkara egna tilfar til skeiðini fyri teimum sum skulu læra børnini at svimja, umframt filmsbrot til at vísa týdningarmestu venjingar og royndir.
Svimjimerkini eru:
Vatnmerkið
Hvalur
Skjaldbøka
Pingvin
Kópahvølpur
Næstu fýra merkini siga nakað um hvussu leingi tú orkar at svimja og flóta, umframt um tú dugir ymiskt annað runt sjálva svimjingina (ymisk lop útí, lívbjarging, synkronsvimjing, vatnpolo og tílíkt).
Kópur
Sjóleyva
Springari
Hávur
Umframt hesi svimjimerki, so hevur norski svimjiskúlin fleiri langteinamerki afturat, umframt 5 nýggj merki til yngri børn enn tey sum byrja á okkara svimjiskúla. Hesi eru ikki tikin í nýtslu í Føroyum enn, men kunnu sjálvsagt lættliga leggjast afturat skipanini.


text:
Barbara Holm 16.04.2018 (12:25)
- Trump er moralskt óegnaður at vera forseti
Forsetin í USA, Donald Trump, er ikki mentalt óstøðugur, men heldur moralskt óegnaður til at vera forseti.
Tað sigur fyrrverandi FBI-stjórin, James Comey, í einari sjónvarpssamrøðu, har hann langar út eftir sitandi forseta, sum koyrdi hann úr starvi í mai í fjør. James Comey sigur við amerikanska sjónvarpsstøð, at hann heldur ikki, at Trump vísir tekin um demens, sum annars hevur verið tosað um.
- Eg trúgvi ikki hann er mentalt inkompetentur. Fyri mær at síggja er hann ein persónur, sum er gløggari enn miðalfólki, hann fylgir væl við í samrøðum og veit, hvat gongur fyri seg. Hann er ikki mentalt óegnaður at vera forseti, men meira moralskt óegnaður, segði James Comey vði ABC News.
Í samrøðuni finst hann millum annað at útsøgunum hjá forsetanum um, at ábyrgdin fyri harðligu samanbrestirnar, har ein ung kvinna varð dripin á einari høgranationalistiskari og nýnazistiskari mótmælisgongu í Charlottesville, eisini lá hjá øðrum mótmælisfólkum.
- Tann, sum sær moralskar líkheitir millum tað, sum hendi í Charlottesville og aðrar mótmælisrørslur, sum tosar niðrandi um kvinnur, sum lýgur um stór og smá ting og tvíheldur um, at amerikanska fólki trýr honum, hann er moralskt óegnaður til at vera forseti, segði Comey. Hetta sigur hann í kjalarvørrinum av bókini A Higher Loyality: Truth, Lies and Leadership, sum hann sjálvur gevur út í hesum døgum.
Víðari samanber James Comey Trumo við mafiuna. Hann greiði frá bæði í bókini og í samrøðuni við ABC News, hvussu hann handfór kanningina av Hillary Clinton og hennara sokallaða teldupostamálið, og um sína karrieru í FBI, har hann millum annað hevur staðið á odda fyri kanningararbeiðið móti Martha Stewart og mafiuni Cosa Nostra.
Og tað er júst Cosa Nosta, sum hann nýtir til samanberingar við Trump, har hann greiðir frá einum døgurða, sum hann sjálvur hevði við Donald Trump í Hvítu Húsunum í januar í fjør. Her sigur Comey, at Trump spurdi inntil sítt trúfesti.
- Hann segði, at hann hevði tørv á trúfesti, og eg svaraði: ”Tú fært altíð eitt erligt svar frá mær”, segði James Comey í samrøðuni og samanbar støðuna við eitt innlimingar ritual hjá Cosa Nostra.
Ritzau
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Orð: Annikka Færø
Lag: Poul Færø
1. Jesus besti vinur mín, sum fylgist við mær her,
leiðin ber um fjøll og djúpar dalar.
Alt eg beri til tín, mangt á vegnum ofta er,
tosi við teg og við meg tú talar.
2. Gleðist eg um lívið, tá ið alt so fagurt er
og tá eg mítt dagsins yrki geri.
Alt við Harran luti eg, hann fylgist við mær her,
neyð og stúran, alt eg til hann beri.
3. Signingar so fagrar ríkt tú stroyðir á mín veg,
Tøkk at tú mær gavst øll míni kæru.
Harri, tøkk, á krossinum har gavst tú sjálvan teg,
gev at eg kann liva tær til æru.
4. Troyttist eg á vegnum, Harri, lat meg minnast tað,
troystin er at finna í Guds orði.
Lurti eg hvat hevur tú at siga mær í dag?
Styrki til hvønn dag mær hevur borið.
5. Einki er ov smátt og einki ov stórt fyri hann,
hvønn ein spurning mentur er at loysa.
Geva frið í sál og sinniðJesus eina kann,
tá ið lívsins stormar um meg leika.
6. Jesus sum sín vin at at eiga gleðiligt tað er,
tá gerst lættari hvør lívsins løta.
Hann kann greiða vegin, sum eg gangi eftir her,
Fylgist eg við honum, sløtt gerst gøta.
7. Hjálp mær, Harri, ganga tínum fótasporum í,
nær hjá tær, so aldri eg tað gloymi.
Lata meg heilt fylla til at tæna alla tíð,
vera ljós í hesum myrka heimi.
8. Skjótt er skeiðið runnið og eg fái ferðarboð,
heim í fagran bústað meg tú kallar.
Gud tú gavst tín son, tí heimin elskaði tú so,
Tann, ið trýr, fær lív í ævir allar.


text:
Orð: Petur Jacob Sigvardsen
Lag (2007): Knút Olsen
Viðmerking: Yrktur 13. mai 2007.
O, sæla stund, tá dýrdareygu síggja
sum brúður skrýdd` Jerúsalem hitt nýggja,
tá henda jørð ei meira er at sjá,
ei hav og himmal sjónlig eru tá.
Tað verður sjón, tá halgi staður stígur
á nýggju jørð so fagur og so fríður.
Tó fagrast verður stund í nýggju verð
at síggja Jesus, sum hann sjálvur er.
Tá tjaldbúð Guds hjá menniskjum skal vera,
og teimum hjá hann bústað sín skal gera.
Tá deyði, sorg og skríggj ei eru til,
hvørt tár úr eygum Gud tá turka vil.
O, sæla stund tá stóri, hvíti skari
við trónu Guds skal savnast, Jesus kæri,
at prísa tær, tí at títt offurblóð
oss hevur tvigið klæði hvít sum snjó.
Lov, tøkk og prís tær lambi Guds vit bera,
tí vára frelsari tú vildi vera.
Hjálp oss at stríða trúarinnar stríð
og náa himmalheimið frelst og frí.


text:
Sum tann einasti vindeygaframleiðarin hava vit eina sera umfatandi 10 ára trygd
HDYGD :
Í Geilini 2
FO-385 Vatnsoyrar
Telefon: +298 355 000
Telefax: +298 33 31 66
Teldupostur: post@hdygd.fo
Upplatingartíðir:
Skrivstova og sølustøð er opin soleiðis: Vatnsoyrar kl 8:00 til 16:00 mán. - frí. Klaksvík týsdag og hósdag kl.10:00 til 17:00. Brekkutún mána-, týs-, miku-, og fríggjadag kl. 10:00 til 17:00 Telefontíð er ímillum kl. 9:00 og 16:00
Vit hjálpa fegin ...
Vit á HDYGD geva fegin óbindandi tilboð. Og øll eru vælkomin inn á gólvið at síggja og uppliva vørurnar í framsýning okkara, og at fáa eitt prát / vegleiðing frá okkum.
Tað er eitt gott hugskot at vísa okkum tekningar ella myndir av húsum tygara, so vit betur kunnu vegleiða um hvat hóskar o.s.fr.


text:
Læraralesandi royndarkoyra fjarlestur
Tíðindaskriv frá Fróðskaparsetur Føroya:
Mikudagin 5. februar skulu tey, sum ganga fyrsta árið á læraraútbúgvingini, sum vanligt møta til undirvísing. Tey flestu møta á Frælsinum í Havn – men hendan dagin fer eisini at bera til at møta til undirvísing í Runavík, í Skálavík, í Klaksvík og í Vági. Tá byrjar ein fýra mánaða long royndartíð, har Setrið samstarvar við lokalar partnarar um at royndarkoyra videoútgerð, sum er serliga vælegnað til at samskifta við um netið. Til dømis at undirvísa ígjøgnum.
Videofundir
Tað er fyritøkan Sp/f Videofundir, sum hevur boðið útvaldum stovnum og fyritøkum at royna útgerðina í eitt tíðarskeið, og síðani at leiga ella keypa hana. Útgerðin er løtt at nýta, og so strembar hon eftir at vera eitt tól til tvívegis samskifti. Fyri tey læraralesandi vil tað siga, at tey kunnu ikki bara fylgja undirvísingini – tey kunnu vera ein partur av flokkinum og viðmerkja og spyrja, eins og sótu tey í auluni í Havn. Bæði mynd og ljóð eru sera góð.
Útgerðin er í stuttum ein skíggi, ein fjarstýring, og so ein mikrofon og eitt myndatól, ella fleiri, um tørvur er á tí.
Onnur sleppa eisini undan ferðing
Fjarlestur er ein táttur, sum fer at verða royndur hesar komandi fýra mánaðirnar, men luttakandi partarnir ætla at royna so nógv virksemi sum gjørligt – til dømis bjóða privatum at halda fundir umvegis videoútgerðina og vita, um tað ber til at avgreiða ørindi hjá almennum stovnum á hendan hátt, heldur enn at antin starvsfólk ella borgarar skulu út at ferðast.
Tey luttakandi eru:
Sp/f Videofundir
• Fróðskaparsetur Føroya
• Bókasavnið við Løkin í Runavík
• Vakstrarætlanin Sandoy
• Vágs kommuna
• Reklamuvirkið Grafia
Fróðskaparsetur Føroya


text:
Fólkatalið var 49.994 tann 1. mars. Tað vaks við 754 fólkum í 12-mánaðarskeiðinum mars 2016 – februar 2017. Hetta kemur av stórari nettotilflyting á 473, ið er munurin millum tilflyting og fráflyting, og av einum burðaravlopi á 281, ið er munurin millum fødd og deyð. Nettotilflytingin hevur ongantíð verið størri, undantikið 2001, tá serliga nógv fluttu heimaftur aftaná stóru kreppuna fyrru helvt í 1990-unum. Og undantikið árini 2000 og 2001 hevur árligi fólkavøksturin ongantíð verið størri í tali enn nú.
Í hesi grein, har hagtølini eru útgreinað á fødd, deyð, tilflyting og fráflyting, eins og landafrøðiliga á høvuðsøki, kommunur og oyggjar, halda vit okkum til føstu mannagongdina við at greina tølini, so sum tey eru tann fyrsta í mánaðinum frammanundan, tað vil í hesum føri siga pr. 1. mars.
Men nú talið fyri 1. mars er so tætt upp undir 50.000 í fólkatali, hava vit í einum øðrum tíðindastubba í dag gjørt eitt undantak frá føstu mannagongdini og kunngera feskasta og meira óvissa fólkatalið, so sum tað fyribils er fyri 1. apríl.
Minkandi fráflytingin ger størsta munin
Tann stóra broytingin í gongdini í fólkatalinum kemur í høvuðsheitum av flytingini, har serliga fráflytingin er minkað nógv, samstundis sum tað hevur verið ein vøkstur í tilflytingini.
Vit skulu heilt aftur til 1980 fyri at finna so lágt tal fyri fráflytingina, sum tey 1147, ið fluttu av landinum í fjør. Verður fráflytingin roknað í mun til fólkatalið, finna vit ikki so lágt tal fyri fráflyting í hagtalsgrunninum, ið gongur aftur til 1970. Eisini tilflytingin er vaksin nakað og er tann størsta síðani 2002.
Nakrar fleiri kvinnur enn menn í fólkavøkstrinum
Av vøkstrinum í fólkatalinum á 748 í hesum 12-mánaðarskeiðinum er tann størri parturin kvinnur, 400 í tali, samanborið við 354 menn. Munurin kemur serliga av nettotilflytingini, har tað vóru 63 fleiri kvinnur enn menn. Í deyðatalinum er lítil og ongin munur millum kynini, men í føðitalinum eru 20 fleiri dreingir. Tilsamans verður úrslitið tá, at í fólkavøkstrinum mars 2016 – feb. 2017 vóru 46 fleiri kvinnur enn menn.
Seinastu tvey árini er nú nettotilflyting hjá báðum kynum alt árið uttan í august, ið er tann stóri fráflytimánaðurin serliga hjá ungfólki, ið fara uttanlands í lestrarørindum. Tó hevur nettofráflytingin í august 2014-16 verið munandi minni enn árini frammanundan.
50.000 í fólkatali
Nú skrásetta fólkatalið fyri 1. mars var bara 6 fólk niðan fyri tey 50.000, er væntandi, at tað verður omanfyri í apríl. Tað er umrøtt í øðrum tíðindastubba frá Hagstovuni saman við hesum tíðindum.
Vøkstur í øllum høvuðsøkjum, hóast minking nøkrum í fáum smáum kommunum
Fólkatalið vaks í øllum høvuðsøkjum í 12-mánaðarskeiðinum mars 2016 – feb. 2017. Nógv størsti vøksturin var í Tórshavnarøkinum, bæði í tali og í %, ávikavist 396 fólk, svarandi til 2,1%. Hetta er meir enn helvtin av fólkavøkstrinum fyri alt landið. Í tali koma síðani Eysturoyar og Norðoya sýslur við ávikavist 123 og 87 fólkum, svarandi til 1,1 og 1,5%. Lutfalsliga var næst størsti vøksturin í Vága sýslu við 1,9%. Minsti vøksturin var í Suðuroy við 0,7%.
Vøkstur í 20 kommunum, óbroytt og minking í 10
Fólkatalið veksur í 20 kommunum, er óbroytt í einari og minkar í 9 kommunum. Nógv størsti vøksturin í tali er í Tórshavnar kommunu við 389 fólkum – hetta er 52% av fólkavøkstrinum fyri alt landið. Lutfalsliga var størsti vøksturin í Skálavíkar kommunu við 12%.
Vøkstur í flestu oyggjum, eisini í fleiri útoyggjum
Verður hugt eftir gongdini í einstøku oyggjunum, er munandi fólkavøkstur í øllum teim stóru oyggjunum. Í fleiri av útoyggjunum veksur fólkatalið eisini: Svínoy við 5, Hestoy við 4, Fugloy, Stóra Dímun og Mykines við einum, meðan fólkatalið minkar í Kalsoy við 5, Nólsoy við 3 og Skúvoy við 1 fólki.
Dagførd og útgreinað íbúgvatøl eru at finna í hagtalsgrunninum her.